Written by Абу Муслим Nov 26, 2016 - 4551 Views\nИроқ фатҳ этилгач мусулмонлар 633 йилда Форсга қарши уруш бошлашди. Сўнгги икки йил ичида улар форсларга қатор зарбалар бериб, зафар қучишга муваффақ бўлишди. Фақатгина битта жангда мағлубиятга учрадилар. Бу воқеа Фурот қирғоқларида, 634 йилда “кўприк учун жанг”да содир бўлди.\nФорслар гувоҳи бўлишдики, мусулмонларни менсимай бўлмайди. Форс қўмондони Рустам вояга етмаган Яздажир III даврида жуда юқори мавқега эга эди. У душман билан курашиш учун мамлакатнинг барча вилоятларидан аскарлар йиғишни бошлади. Бунинг учун бир йил кетди. Ана шундан сўнг Рустам бошчилигидаги форс қўшини мусулмонлар ҳаракатда бўлган туманга қараб йўлга чиқишди ва Қодисияда лагер барпо этишди. Икки ой (айрим маълумотларга кўра тўрт ой) вақт давомида на у томон ва на бу томон жанг қилишга шошилди. Рустам мусулмонларнинг қайтиб кетишларини кутди, аммо бунга кўзи етмагач, биринчи бўлиб ўзи жангни бошлади.\nЖанг жуда шафқатсиз кечди ва тўрт кун давом этди.\nБиринчи кун. Форс қўшини Атик каналидан кечиб ўтиб, унинг ғарбий соҳилига чиқиб олишди. Қўшиннинг марказига Рустамнинг ўзи бошчилик қилди. Ўнг қанот Хормузан раҳбарлиги остига ўтди. Улар ва марказ ўртасида эса Жалинос бошчилигидаги отряд жойлашди. Бахман Жадуйе бошчилигидаги чап қанот ва марказ оралиғида эса Перозан қўшни жойлашди. Бундан ташқари, форсликларда ёлланма жангчилар ҳам бор эди (Табарийнинг айтишича, 30 000 нафар). Уларнинг кўпи занжирбанд этилган бўлиб, қочиб кета олмасдилар. Форсликларнинг марказида 18та, бир қанотда 8та, иккинчисида эса 7та фил бор эди. мусулмонларнинг жанг сафлари ҳам худди форсликларники сингари марказ, чап ва ўнг қанотдан иборат бўлган. Бош қўмондон Саъд ибн Абу Ваққос розияллоҳу анҳу айрим ҳарбий саркардаларнинг норозилигига қарамай, қайсидир сабабларга кўра, Ҳолид ибн Урфутга қўмондонликни топширдилар. Аммо Саъднинг ўзлари ёрдамчи адъютант орқали армияни назорат қила бошладилар. Ўнг қанотга Жарир ибн Абдуллоҳ Бажалий бошчилик қилди. Чап қанот эса Қайс ибн Макшуҳ қўл остига ўтди. Мусулмонлар уч марта “Аллоҳу акбар!” такбири садоси остида юришни бошлашди. Уруш яккама якка жангдан бошланди. Биринчи яккама-якка жангда Сосонийлар уруғидан бўлган машҳур форслик Хормузд енгилди ва асир олинди. Форсликлар филлар ва миноралардан ўқ ёғдириш билан урушни бошлашди. Филлар ҳужуми самарали бўлди. Мусулмонларнинг Бажила уруғи катта талофат кўрди, уларга Асад уруғи келиб ёрдам беришмаганида, эҳтимол батамом қирилиб кетган бўлишарди. Филлар ортидан форсликларнинг отлиқ қўшини йўлга тушди. Уларга саркардалар Бахман Жадуйе ва Жалинос бошчилик қилди. Энди Асад уруғига ҳам ёрдам керак бўлиб қолди. Мусулмон отлиқлари филлар ва миноралардан ёғдиралаётган ўқлар остида саросимага тушиб қолиб, чекинишди. Аммо мусулмонларнинг пиёда қўшини ҳали жанг қиларди, аммо уларнинг ҳам мағлубияти кўриниб қолганди. Бош қўмондан Саъд ибн Абу Ваққос жангга асосий кучни, жумладан, тамимийларни ташлади. Форсликларнинг жанговар филлари мусулмонлар қўшини ўртасида қолиб кетди. Тамимийлардан иборат қўшин филларга қарши муваффақиятли жанг олиб борди. Улар найзалар ва камон ўқлари орқали филларнинг кўзлари ҳамда хартумларини яралашди. Мусулмонлар, шунингдек, филлар устида ўрнатилган минораларни мустаҳкам турувчи эгарларни кесиб ташлашди. Шу боис уларнинг кўп ўз эгалари билан ерга тушиб, ҳалок бўлди. Бошқалар эса миноралардаги форслик аскарларни камондан ўққа тутишди. Мусулмонлар кўп талофат олишларига қарамай, жангда ғолиб бўлишди, форсликлар чекинишди. Жанг кун ботгунча давом этди, шундан сўнг қўшин аввалги ерига қайтди.\nИккинчи кун. Тонгда мусулмонларга Суриядан юборилган қўшин келиб қўшилди. Айрим маълумотларга кўра, уларнинг сони 6000, бошқа манбага кўра 10 000 нафар бўлган. Бу авангард Қаъқоъ ибн Амр розияллоҳу анҳу бошчилигидаги минг нафар отлиқ қўшиндан иборат бўлиб, куннинг яримига бориб жангга қўшилди. Яккама якка жангда зафар мусулмонлар томонида бўлди. Унда ҳарбий қўмондаон Бахман Джадуйе, Биндуван (қўмондон Рустамнинг акаси), ҳарбий қўмондан Перозан ҳалок бўлди. Бу кунда форсликлар ўзларининг зарба берувчи кучларидан фойдалана олишмади — филлар жангда иштирок этмади, минораларнинг аксарияти вайрон бўлган эди. Мусулмонлар ташаббусни ўз қўлларига олишди. Улар туяларни снарядлашди, уларга моҳир мерганларни чавандоз этиб, форслик отлиқлар устига жангга киришди. Форслик отлиқлар умрларида кўрмаган жониворларнинг ташқи кўриниши ва ҳидларидан ваҳимага тушиб қолишди. Мусулмонлар Форс қўшинининг марказига муваффақиятли зарба берди. Аммо форсларнинг пиёда қўшини бу зафар ривожига тўсиқ бўлди. Форсликларнинг талофоти ортди, кун давомида мусулмон қўшинига Суриядан юборилган аскарлар келиб қўшилди. Шом вақтига келиб, жанг тўхтатилди. Табарийнинг айтишича, шу куни 2 000 (ёки 2 500) мусулмон ва 10 000 форсликлар ҳалок бўлди.\nУчинчи кун. Мусулмонлар ҳарбий ҳийла қўллашди: Иккинчи кунда бўлган жанг ярмида Суриядан юборилган Қаъқоъ ибн Амр розияллоҳу анҳу бошчилигидаги отряд тун ярмида мусулмонлар лагеридан узоқроққа бориб туришди ва учинчи кун яна уларга келиб қўшилди. Бу мусулмонлар сафига яна қўшин келиб қўшилди, деган фикрни пайдо қилиш учун амалга оширилди. Юзлаб аскарларга яна юзлаб аскарлар қўшилиб, мусулмонлар ва форсликлар саф торта бошлашди. Мусулмонлар Аллоҳга такбир айтишиб, жангни бошлашди. Яккама якка олишувдан сўнг, умумий жанг бошланди. Форсликлар бу кунда филларини жангга солишга муваффақ бўлишди. Энди ҳар бир филни пиёда ва отлиқ аскарлар қўриқлашар эди. Табарийнинг айтишича, филларга бундай ғамхўрлик қилиш оқибатида уларнинг ҳаракати чекланиб қолди. Бу эса мусулмонларга уларнинг кўзи ва хартумларини масофадан туриб жароҳатлаш имконини берди. Иккита фил яраланди ва оғриққа чидай олмай, ортга қараб чопа бошлади. Форсликлар қўшинида тартибсизлик бошланди. Аммо мусулмонлар ўзларининг жанговар туяларидан самарали фойдалана олишмади. Чунки уларнинг кўпчилиги яраланган ва ўлдирилган эди. Куннинг иккинчи ярмида форсликларга Ктесифондан кўмак келди. Мусулмонлар сафига эса Ҳошим бошчилигида 700 кишилик отряд келиб қўшилди. Ҳошимнинг отряди атайлаб жанг ўртасига 70 кишидан бўлиниб-бўлиниб келиб қўшилди. Бу эса душманга мусулмонлар сафига тинмай қўшимча куч келиб қўшилаётгандек туюлди. Шиддатли ва қайсарона жанг кечди, ҳар икки томон ҳам катта талофат берди. Кечка бориб, жанг оммавий муштлашувга айланиб кетди. (Табарий, I, 2326 саҳифа). Оқшомга бориб Рустам тактикасини ўзгартирди. У отрядлар ўрнига аскарлардан мудофаа чизиғини шакллантирди. Уларнинг сони 13 та бўлиб, қанотларда жойлашиб олишди. Табарийнинг давом эттиришича, (I, 2329—2331) Саъд ҳам қўшинларини қайта гуруҳлаштирдилар, уларни уч чизиққа тортдилар: биринчи чизиқдан отлиқлар жой олди, иккинчи чизиқни қилич ва найзалар билан қуролланган пиёдалар эгаллади, учинчи чизиққа камончилар жойлашди. Мусулмонлар шиддат билан ҳужум қилишди. (Табарий, I, 2332 саҳифа). Жанг жанговар тартибда тунда ҳам давом этди. Унда қатнашганлардан бирининг айтишича, жанг шу даражада шиддат билан кечдики, қўмондонлар уни бошқара олмай қолишди. Чунки уларнинг аскарлар билан алоқаси чекланиб қолди (Табарий, I, 2333 саҳифа).\nТўртинчи кун. Тонгда мусулмонлар форсликларнинг марказига ҳужум қилишди. Душман сўнгги кучи қолганча қаттиқ туриб курашди, шу сабаб узоқ вақт кимнинг устунлик қилаётганини англаб бўлмай қолди. Қуёш тик келганида, кучли бўрон кўтарилди ва қоп-қора қум форсликларнинг юзига ура бошлади. Мусулмонлар Аллоҳ уларга ёрдам бераётганлигини тушинишди ва ҳужумни кучайтиришди. Шамол Рустамнинг попугини пасайтириб қўйди. Мусулмонлар, ўз навбатида, форсликларнинг марказини ларзага келтиришди. Форсларнинг қанотлари жанговарлигини сақлаб қолган бўлсаларда, вазифа бажариб бўлинган эди. Мусулмонлар қўшни марказни ёриб кирди ва Рустам жангда ҳалок бўлди. Сосонийларнинг давлат давлат белгиси (1 миллион 200 минг дирҳамга тенг «дарафш-и-Кавэйяни») мусулмонлар томонидан қўлга киритилди. Форс қўшини ўз қўмондонларининг ҳалок бўлганидан ҳайратга тушди ва чекинишни бошлади. Жалинос қўмондонликни ўз зиммасига олди ва қўшинни Атикнинг нариги қирғоғига олиб ўта бошлади. Форсликларнинг кўпчилиги мусулмонлар томонидан ўлдирилди ёки чўкиб ҳалок бўлишди. Занжирбанд этилган ёлланма жангчиларнинг бари мусулмонлар томонидан тиғдан ўтказилди. Уч минг форслик оила бошлиғи ёки саккиз нафар саркардаси қўли остида (улар орасида Хормузан ва Зад Бухейш ўғли ҳам бўлган) жангда мардоновор ҳалок бўлиш учун қолишди. Табарий (I, 2345—2346 саҳифа) ва Болазурийнинг (259 саҳифа) ёзишича, уларга мусулмонларнинг ўн минг қўшини ҳужум қилди. Душманнинг ярими ҳалок бўлди, қолганлари эса чекинди. Жалинос Нажаф йўлида мусулмонларнинг бошқа бир гуруҳига учради ва ўлдирилди. Ва мана шу кунда жанг майдонида 6 минг мусулмон ва 10 минг форслик ҳалок бўлди. Бунга Атик каналига чўкканлар ҳисобга киритилмаган (Табарий, I, 2337—2339 саҳифа). Қодисия учун жанг ана шундай якунланди.\nЖиддий талафотга қарамай, мусулмонларнинг қўли баланд келди. Форсликларнинг йирик қўшини тор-мор этилди ва амалда мавжудлигини йўқотди. Сосонийлар давлати кейинги йиллар давомида мусулмонлар томонидан тўлиқ фатҳ этилди.\nҚодисия жанги эса мусулмон фотиҳларнинг музаффар лашкари ғалаба қозонган энг катта тарихий жанглардан бири эди. Ушбу жангда ўша пайт¬да дунёнинг ярмини эгаллаб турган Эрон империясининг умуртқа поғонаси синди. Бу империянинг асосий аскарлари ва қўмондонлари ҳалок бўлдилар. Энди Ислом даъватини дунёнинг бир тарафига тарқатиш учун кенг йўл очилди.\nШИАЛАР: Тарих ва бугун Nov 26, 2016 - 4551 Views\nЯрмук жанги Nov 26, 2016 - 4551 Views\nСамарқанд фатҳи Nov 26, 2016 - 4551 Views\nMore in this category: « Масжидул Зирор Ярмук жанги »


Орадан кўп ўтмай, 1 апрелда эса Каттақўрғонда ўсмир қиз ва онаси ўзларини осишди. 36 ёшли маҳруманинг яқинлари айтишларича, аёл аввалига 3 нафар қиз фарзанд кўрган. «Қиз туғдинг» деган таъна-дашномлар билан йиллар давом этган жанжаллар одат тусига кириб қолган. Шундан, оилада ўғил дунёга келгандан сўнг ҳам аёлга зўравонлик тўхтамаган. Онаси чекаётган хўрлик, руҳий ва жисмоний зўравонликдан безган 16 ёшли қиз оғилхонага кириб ўзини осган. Икки соатдан кейин онаси қизининг арқонидан сиртмоқ солган...\n– Янги туққан аёлнинг кайфияти кўп нарсани белгилайди. Агар туғруқ оғирроқ кечган бўлса, дили хира қилинган она аҳволи янада ёмонлашиши мумкин. Ҳатто нормал туғруқдан сўнг ҳам руҳий зарбага учраган онанинг сути қочади. Гоҳида оталар ана шу жиҳатни ўйламайдилар. «Қиз туғдинг» деган таъналар баъзан туғруқхонадан бошланади.\n– Уч нафар қизни вояга етказган, чиройли таълим-тарбия берган ота учун жаннат ваъда қилинганлиги бор. Икки нафар қизни вояга етказган ота учун жаннат ваъда қилингани бор. Бир нафар қиз фарзандни вояга етказган, тарбия қилган ота учун жаннат ваъда қилингани бор. Аммо буни қадрига етмаганлар, қиз фарзанд туққани учун аёлига зулм қилаётганлар, гўё, мен қўрқаман, жаннатини таҳқидлаётгандек туюлаверади менга. Ахир сизга жаннат ваъда қилинаяпти-ку қиз фарзанд учун. Аммо қиз туғиб берган аёлининг ҳаётини дўзахга айлантираётганлар бор. «Яна қиз туғсанг, сен билан яшамайман» деб ультиматум қўядиган оталар бўлади. Шунақанги эрлар билан яшаётган аёллар жуда ўзларини нуқсонда сезадилар. Ҳаётдан норози, ҳатто Худо сақласин, Аллоҳнинг тақдиридан норози бўлаётган аёлларни кўрамиз.\nЖамият 17/03, 15:30


Хожа Абдулхолиқ Ғиждувоний » Ахборот кутубхона маркази\nБош саҳифа » Адиблар » Хожа Абдулхолиқ Ғиждувоний\nadmin-libkarshi-nasafiy.uz 23-03-2018, 21:34 103 Адиблар\n“ Буюк сиймо” Хожа Абдулхолиқ Ғиждувоний таваллудининг 915 йиллигига бағишланади.\nМиллий қадриятларимизни тиклаш йўлида.\nМустақиллигимиз шарофати билан миллий – диний қадриятларимиз тиклана бошлади. Дарҳақиқат,мустақилик йилларида миллий қадриятларимизни тиклаш,маънавий меъросимизни ўрганиш йўлида самарали ишлар амалга оширилди. Ўтмишда яшаган,аниқ фанлар билан шуғулланган олимлар ҳамда диний арбобларнинг юбилейлари ўтказилди. Бунга мисол Аҳмад Фарғоний,Имом Бухорий,Бурҳонуддин Марғиноний,Аҳмад Яссавий,Нажмиддин Кубро ва Баҳоуддин Нақшбанд борасида қилинган ишларни кўрсатиш мумкин.\nМаълумки,Ислом оламида диний қадриятлар билан бирга тасаввуф ҳам ривожланди.Ўрта Осиёнинг ўзида кубравия,яссавия,нақшбандия каби тариқатлар вужудга келди ва тараққийпарвар ғоялар билан комил инсонни тарбиялашда маданиятимиз тарихида муҳим рол ўйнади.\nБуйил Шарқ маънавий оламида ўзидан катта из қолдирган ватандошимиз,йирик мутасаввиф олим Абдулхолиқ Ғиждувонийнинг 915 йиллик тўйларига катта тайёргарлик кўрилмоқда.Биз кутубхона ходимлари ҳам ана шу тўй муносабати билан библиографик қўлланма,адабий-бадиий кеча,адабиётлар кўргазмалари тайёрлашни ўз олдимизга мақсад қилиб қўйдик.\nХожа Абдулхолиқ Ғиждувоний.\nХожа Абдулхолиқ Ғиждувоний (1103-1179 йиллар) хожагон деб аталадиган тариқатнинг ривожига катта ҳисса қўшган зотлардан биридир. Маълумки ислом оламидаҚодирия, Чиштия, Кубравия,Суҳравардия,Яссавия каби ўнлаб тариқатлар мавжуд бўлган. Хожагон тариқатининг силсиласи Шайх Боязид Бистомийдан (вафоти 874 й.) бошланган бўлиб, бу тариқатга мустаҳкам асос қўйган зот Хожа Юсуф Ҳамадоний (вафоти 1140й.)эди. Унинг изидан борганлар Ҳожалар деб аталган. Хожа Абдулхолиқнинг отаси Имом Молик авлодларидан, онаси эса Рум (ҳозирги Туркия) подшоси авлодларидан бўлган. Ғиждувонийнинг отаси Абдулжамил замон ҳодисалари туфайли Ғиждувонга келади ва бу ерда Абдухолиқ Ғиждувоний туғилади.\nУнинг таржимаи ҳолига бағишлаб номаълум муалиф ёзган “Зикри воқимоти Ҳожаий Жаҳон Абдулхолиқ Ғиждувоний” асарининг 1717 йилда кўчирилган нусхаси Ўзбекистон Фанлар Академияси Шарқшунослик институтида сақланмоқда. 9 ёшида Қуръонни ёд олган.10 ёшидан бошлаб,дарвишларнинг зикрларида фаол иштирок этган. Бухоролик илк устози Имом Садриддиндан тафсир илмини ўрганади.\nҒиждувоний мадраса илмларини Бухорода ўқиб ўрганади.Кейинчалик ўзи ёзган “Мақомоти Хожа Юсуф Ҳамадоний рисоласида айтилишича 22 ёшга тўлганда Ҳамадоний билан учрашади ва мурид бўлади. Хожаий Жаҳон номи билан машҳур. Ўзини ибодату риёзатга машғул тутиб,бутун ҳаёти давомида 5 асар битади. Булардан “Мақомоти Хожа Юсуф Ҳамадоний” (“Хожа Юсуф Ҳамадоний фазилатлари”) асарида устозининг таржимаи ҳоли ва унинг таълимоти ёритилади. Абдулхолиқ Ғиждувоний Юсуф Ҳамадоний таълимотини ҳар томонлама бойитиб,амалиётга зикри хуфияни олиб кирди ҳамда хожагонлик тариқатининг 8 та рашҳа (қонун-қоида)сини шакллантириб берди.\nАбдулхолиқ Ғиждувоний таълимоти кейинги давр йирик суфийлари томонидан ўрганилган ва шарҳ қилинган. Масалан., “Маҳдуми аъзам” лақаби билан машҳур бўлган Аҳмад ибн Мавлоно Жалолуддин Хожагий Косоний Абдулхолиқ Ғиждувонийнинг 4 васиятини “Рисолаи чаҳор калима” (“Тўрт сўз ҳақида рисола”) асарида шарҳланган. Абдулхолиқ Ғиждувоний тасаввуфига оид таълимотнинг асосий қисми Абдураҳмон Жомийнинг устози Мавлоно Саълуддин Қошғарий (1456 йилда вафот этган)нинг “Рисола” асарида баён этилган.Абдухолиқ Ғиждувоний қабри Ғиждувон шаҳрида.\nХожа Абдулхолиқ Ғиждувоний ҳақида батафсил электрон файлни кўчириб олиш.\nХожа Абдулхолиқ Ғиждувоний ҳақида чоп этилган мақолаларни қуйидаги ҳаволалар орқали кўчириб олишингиз мумкин.\nИшонч 04.10.2003 Қалбга нур бағишлаган тариқат\nИшонч 11.10.2003 Устоз ва шогирд\nМозийдан садо Хўжа Абдул.Ғиждувоний\nУзб. адаб.ва санъати 25.07.2003 Жахоний тариқат\nУзб.адб.ва санъати 28.11.2003 Тариқат жахоншумул\nУзб адаб.ва сан.11.09.2009 Илоҳий тараннум\nХалқ сўзи 11.10.2003 Озодлик силсиласискачать dle 12.1


18:29 / 31.10.2017 7006 pdf Ўқиш режими + -\nҲозирги кунда динимиз хизмати, халқ ғами, умматнинг маърифати ва жаҳолатга маърифат билан курашиш йўлида намуна бўлган машҳур Фотима отин ойининг марҳум оталари Сулаймон қори ака билан бир воқеа бўлиб ўтган. Ушбу воқеа бугунги кунда намозга бепарво бўлиб юрган юртдошларимизга ибрат бўлади, деб ўйлайман.\nСобиқ иттифоқ даврида Сулаймон қори ака Тошкентдан Марғилонга отландилар. Дўстлари Пўлатхон қорини ўзларига ҳамроҳ қилиб, автобусга миндилар. Ўша пайтлар мазкур йўналишда йўл кира 3 рубл эди. Йўлда намоз вақти кириб, Сулаймон қори ҳайдовчига: «Ўғлим, икки дақиқа тўхтаб турсанг, намознинг фарзини ўқиб олардик, суннатларини эса автобусда ҳам ўқийверамиз. Фарзни ўқиш учун уловни тўхтатмасанг бўлмайди», дедилар. Ҳайдовчи эса: «Агар тўхтатсам, графикдан кечикаман. Бундан ташқари, автобусдаги йўловчилар эътироз билдириши мумкин», деди. Сулаймон қори: «Мана, ўғлим, 10 рубл. Икки дақиқа вақт кетади, холос», дедилар. Ҳайдовчи ғазаб билан: «Намозни уйда ўқиб чиқсангиз бўлмасмиди?!», деди. Сулаймон қори овозларини кўтариб: «Тўхтат! Пўлат қори, сиз кетаверасизми, ёки мен билан тушиб қоласизми?!», дедилар ва автобусни тўхтатиб, Пўлат қори билан тушиб қолдилар.\nЙўлдан чеккароққа кириб, «Пўлатхон азонни айтинг», дедилар. Ҳайдовчи эса жаҳли чиққанини билдириб, газ педалини қаттиқроқ босиб, автобусни ҳайдаб кетди. Сулаймон қори Пўлат қори билан фарз ва суннатни ўқиб, йўлга чиққан эдилар ҳамки, чамаси 25-30 ёшли оппоқ кўйлак кийган йигит уларга қараб кела бошлади. Йигит: «Отахон, мен анави машинанинг ҳайдовчисиман. Бошлиғим сизларнинг намоз ўқишларингизни кўриб, оталарини эслабдилар. Агар “хўп” десангиз, бошлиғим машинада сизларни бир-икки бекат олиб кетмоқчи эканлар», деди. Сулаймон қори ҳамроҳлари билан машинага етиб келгач, машинадан бир киши салобат билан тушиб, қўлини кўксига қўйиб: «Ассалому алайкум отахон! Мен Ўш шаҳрининг ҳокимиман. Сизларни кўриб, отам ёдимга тушдилар. Сизлар қаерга бораяпсизлар?», деди. Сулаймон қори: «Валайкум ассалом. Биз Марғилонга кетаётган эдик», дедилар. Ҳоким хурсанд бўлиб, «Ўзимиз сизларни Марғилонгача олиб бориб қўямиз», деди. Улар ҳокимнинг машинасида ҳурмат ва иззат ила кетар эдилар. Икки чақрим юргач, йўл чеккасида «Автобусни тўхтатсам, графикдан кечга қоламан», деган ҳайдовчининг қўллари қора мойга беланиб, автобуснинг тешилган ғилдирагини алмаштираётган ҳолида кўриб қолишди...\nАкрамжон 19:16 / 19 май\nЖуда хам катта ибрат олдим\n18:13 / 31.10.2017 22013\n11:31 / 01.11.2017 3561\n3547 05:00 / 04.01.2017\n2032 05:00 / 04.01.2017\n5074 05:00 / 09.01.2017\n2372 05:00 / 09.01.2017


ЭЛ ПОСБОНИ ЛИБОСИНИ КИЙГАН АЁЛЛАР – Ўзбекистон касаба уюшмалари Сирдарё вилоят Кенгаши\n07/03/2019 11/03/2019 sirdaryo\nГулистон шаҳрининг Регистон тантаналар саройида “8 Март- Халқаро хотин- қизлар байрами” муносабати билан вилоят ички ишлар бошқармаси фаолиятида бўлган аёллар учун байрам тадбири ташкил этилди. Тадбирда Сирдарё вилоят ички ишлар бошқармаси бошлиғи полковник Илҳом Қутлимуродов, вилоят прокурори Равшан Машариповга иштирок этиб ўзларининг самимий табрикларини билдиришди.\nТизимдаги бир гуруҳ фаол аёллар ўзларининг муносиб хизматлари учун вазирлик фахрий ёрлиғи ва мукофотлари билан тақдирланди. Шунингдек, ички ишлар тизимида ишлаб вафот этган ходимлар оила аъзоларига байрам муносабати билан эсдалик совғалари топширилди.\nИчки ишлар вазирлиги ансамбли раҳбари, Ўзбекистонда хизмат кўрсатган артист Учқун Тиллаев бошчилигидаги санъаткорлар байрам дастурини тақдим этиб, барчага хушкайфият улашди.\n– Тизимда 14 йилдан буён ишлаб келмоқдаман. – дейди вилоят ИИБ бўлим навбатчи сардори Сайёра Мирахмедова. –Шу билан бирга оилада турмуш ўртоғман, онаман. Бугун тизимнинг фахрий ёрлиғи билан тақдирландим. Бу эъзоз, аввало, онажонимники ҳамдир. Касби ўқитувчи бўлган онажонимнинг шу касбга ҳавасларидан ички ишлар ходими бўлганман.\n– Уч минг икки юз нафар аъзоларни бирлаштирган ташкилотимиз вилоятда йирик бошланғич касаба уюшмаси ташкилоти ҳисобланади, – дейди ички ишлар бошқармаси бирлашган касаба уюшмаси қўмитаси раиси Ҳамидулло Абдуллаев. – Барча байрамларни бир жамоа бўлиб нишонлашимиз одатга айланган. Айниқса, тизим ходимларининг касаба уюшмаси аъзолигига қабул қилиниши натижасида ходимларимиз ижтимоий-иқтисодий ҳимояси, уларнинг маданий хордиқ олишларига имконият кўпайди. Бу борада тармоқ касаба уюшмаси яқин кўмакчига айланди.\nкасаба уюшмаси вилоят бўйича масъул ташкилотчиси\n← ФАОЛ ВА ТАШАББУСКОР АЁЛЛАР ТАҚДИРЛАНДИ\nАЁЛ БОРКИ, ОЛАМ МУНАВВАР! →


Ўзбекистонда Президент сайлови учун муддатидан олдин овоз бериш бошланди - Daryo\n12:59, 24.11.2016 12263\n«Ўзбекистон Республикаси Президенти сайлови тўғрисида»ги қонунда сайлов куни ўз яшаш жойида бўлмайдиган сайловчи муддатидан олдин овоз бериш ҳуқуқига эгалиги кўрсатилган. Бу ҳақда ЎзА хабар бермоқда.\nМуддатидан олдин овоз бериш сайловга 10 кун қолганда бошланади ва сайловга бир кун қолганида тўхтатилади. Муддатидан олдин овоз беришни ўтказиш вақти округ сайлов комиссияси томонидан белгиланади ва сайловчиларнинг, кузатувчиларнинг, ОАВ вакилларининг эътиборига етказилади.\nСайлов варақаси махсус жиҳозланган яширин овоз бериш кабинасида ёки хонасида сайловчи томонидан тўлдирилади. Сайловчи қарор қабул қилади ва тўлдирилган сайлов варақасини ёпиқ конвертда участка сайлов комиссиясида қолдиради. Конвертнинг елимланган жойига участка сайлов комиссияси икки нафар аъзосининг имзолари қўйилиб, улар комиссиянинг муҳри ва сайловчининг имзоси билан тасдиқланади.\nҚонуннинг ушбу талаблари асосида мамлакатнинг барча сайлов округларида муддатидан олдин овоз бериш тартиби белгиланди. Масалан, 14-Тошкент шаҳар сайлов округи қарорига кўра, 2016 йил 24 ноябрдан 2 декабргача Тошкент шаҳрида сайловчиларнинг муддатидан олдин овоз бериши белгиланган. Овоз бериш белгиланган кунларда соат 9:00 дан 18:00 га қадар ўтказилади.\nЖумладан, 24 ноябрь куни пойтахтнинг Учтепа туманида жойлашган 34-сайлов участкасида айрим фуқаролар муддатидан олдин овоз берди.\n15:26, 03.01.2022 161882\n15:16, 09.01.2022 95174\n21:17, 15.01.2022 102952\n00:52 Бугун 75741\n02:41 Бугун 65321\n00:19 Бугун 64826


Юксак эътибор учун ташаккур! - zarnews.uz\nЮксак эътибор учун ташаккур!\nЁшим саксондан ошди. Яқинда озгина бетоб бўлиб қолдим. Иссиқ жон – иситмасиз бўлмайди. Тан бироз шифо истабди. Майлида... Шифохонадаман. Ишдан узоқроқда. Бундай лаҳзаларда одам кўп нарсаларни таҳлил қилар, ўйлар экан. Баъзан хаёл олиб қочади. Кўнгил қурғур беихтиёр саволга ҳам тутади: нимага улгурдим, тўғри яшадимми, яқинларим мендан розими... дегандек.\nЙўқ, йўқ... Бу тушкунлик эмас. Шунчаки, ҳаммада ҳам кечадиган туйғулар шекилли... Энди буёғи ёш ҳам эмасмиз. Кексаликда одамнинг кўнгли ҳам нозиклашиб қолар, бир оғиз ширин сўзга маҳтал бўлиб, бир чимдим эътибордан боши осмонга етар экан.\nБиласизми? Кеча менинг ҳаётимда яна бир унутилмас воқеа бўлди. Президент менинг ҳолимни сўраб, шифохонага келди...\nАллоҳга беҳисоб шукур, умрим давомида кўп яхши инсонларга рўбарў келдим. Оқибатли, меҳридарё, фидойи... Улар орасида Шавкат Миромонович барибир ўзгача, ажралиб туради. Самарқанд вилоятини бошқарган кезларда мен бу инсоннинг келажакда юртга раҳбар бўлиши зарурлигини кўнглимдан кўп бор ўтказганман. Биласизми, Ўзбекистон у кишига овоз берганида мен каби шодланган яна бормикан, деб ўзимга савол берганларимни эсладим. Чунки чин фидойилик, ватанпарварлик, одамийлик ҳаммаси бир инсонда бу қадар мужассам бўлгани камдан-кам учрайди. Оқибати, меҳридарёлигининг чексизлигини айтинг. Шу боис, Аллоҳ бизга бу инсонни халқимизни суйганидан берган, деб ишонаман.\nСамарқандга келиб қанчадан қанча муҳим лойиҳаларни ўз кўзлари билан кўриб, янги топшириқларни бериб, кўплаб учрашувлардан ортиб, яна вақт ажратиб мени ҳам йўқлаб келишлари... Менинг аҳволимдан хабар олиб турганлари, шифокорлардан кунда-кунора суриштириб турганлари устига...\nБошим осмонга етди! Муҳтарам Юртбошимга таъзимдаман. Менинг камтарона хизматларимни эътиборга олгани, хабар олиб, яна денг, «бизга кераксиз, Самарқандга кераксиз, ҳали ҳаммаси яхши бўлади», деган самимий дил сўзларини эшитиб, ёш боладек қувончим ичимга сиғмай кетди, кўзларим ёшланди.\nРаҳмат Сизга муҳтарам зот, бу оқибат, бу ғамхўрлигингиздан беҳад шод бўлдим, таним қувватланди, руҳим шодланди...\nАллоҳ насиб этса, юртга ҳали кўп хизмат қилишга чоғланиб турибман...


Дунёда коронавирус билан такроран касалланганлар орасида илк ўлим қайд этилди. Нидерландияда коронавирус билан қайта касалланган 89 ёшли аёл вафот этди.\nТОШКЕНТ, 13 окт — Sputnik. Нидерландияда коронавирус билан қайта касалланган 89 ёшли аёл вафот этди.\nОлимларнинг сўзларига кўра, аёл инфекцияни тахминан биринчи бор касалланиб тузалиб чиққанда кейин икки ой ўтиб юқтириб олган.\nҚайта касаллангандан кейин беморнинг аҳволи бир неча кун ичида жуда ёмонлашган. Уни яна касалхонага ётқизишган, аммо икки ҳафтадан сўнг бемор вафот этган.\nБу дунёдаги коронавирус билан такроран касалланганлар орасида илк ўлим ҳолатидир.\nСўнгги маълумотларга кўра, дунёда коронавирус билан касалланганларнинг умумий сони 38 миллиондан ошган. 28,6 миллиондан зиёд киши тузалиб кетган. Вирус 1 миллион 80 мингдан зиёд кишининг бевақт ўлимига сабабчи бўлган.


Фото: Фарғона вилояти ХТБ Ахборот хизмати\nБувайда туманидаги 2-мактабнинг 9-«Д» синф ўқувчиси Шуҳратжон Янгиeв вояга етмаган қизни каналдан қутқариб, унинг ҳаёти сақлаб қолинишига сабаб бўлди. Бу ҳақда Халқ таълими вазирлиги ахборот хизмати юритувидаги телеграм-каналида маълум қилинди.\nХабарга кўра, бувайдалик аёл рашк туфайли, ўч олиш мақсадида олдиндан режалаштириб, ўзининг турмуш ўртоғи билан шаръий никоҳ асосида яшаб келаётган М.Ж.нинг 2012 йилда туғилган вояга етмаган қизи Ф.Ф.ни ўлдирмоқчи бўлади. Шу мақсадда уни алдаб, Маслаҳат қишлоғи ҳудудидан ўтган «Ойимтарра» канали яқинига олиб келиб, уни қасддан ўлдириш ниятида номаълум жисм билан бош соҳасига уриб, каналга ташлаб юборади.\nВоқеа шоҳиди бўлган мактаб ўқувчиси эса қизнинг ҳаётини сақлаб қолади.\nХабарда жасоратли ўқувчи Шуҳратжон Янгиевнинг мардона ҳаракатларини муносиб рағбатлантириш мақсадида Фарғона вилоят прокурори ва вилоят ИИБ бошлиғининг буйруғи билан ташаккурнома эълон қилиниб, эсдалик совғалари билан тақдирлангани ҳам қўшимча қилинади.


ЖАННАТИ | Маърифат саодати\nИслом таълимотига кўра, нариги дунёда кимнинг тақдири қандай бўлишини – охиратда кимнинг Жаннатга, кимнинг Жаҳаннамга равона бўлишини ёлғиз Худонинг ўзи билади. Осийни, ҳатто кофирни «дўзахи» дейишга Одам авлодида ваколат йўқ – осийнинг ҳам, кофирнинг ҳам сўнгги нафасида тавбаси қабул бўлиши, иймон келтириб, Худонинг марҳаматига сазовор бўлиши истисно эмас. Бу фикрдан зинҳор «гуноҳга ботиб яшайвериш керак» деган маъно чиқмайди. Аммо бошқа томондан, эзгу ишлари, чиройли феъл-атвори билан одамларда «бу одам жаннати бўлади» деган тасаввур уйғотувчи яхши инсонлар ҳам кўп.\nБолалик хотираларимда қолган Мастура хола ана шундайлардан бири эди.\nМастура холанинг эри урушдан контузияга учраб қайтган, бунинг оқибатида ишга яроқсиз, ногирон бўлиб қолган. Уни парваришлаш ҳам, болаларини боқиш ва рўзғор ташвишлари ҳам холанинг зиммасида эди. Мастура хола новвойлик қиларди. Тўнғич ўғли — ўртоғим, аммо унинг тенгдошларимизга қўшилиб ўйнагани вақти бўлмас: эрта саҳар, то дарслар бошлангунича бир тандир, дарсдан кейин яна бир тандир нонни сотиб келиш унинг зиммасида эди.\nРўзғор аравасини ёлғиз тортиш холага осон бўлмаган, албатта. Аммо бирор марта бўлсин, холани кайфияти нохуш ҳолда кўрганимни эслолмайман. Биргина мен эмас, маҳалладаги каттаю кичик ҳамма у кишини «истараси нондай иссиқ», «сабру бардоши, уй тутиши аёлларга ўрнак» дея мақтарди. Хола бадавлат хонадонда вояга етган, ота-онасининг эрка қизи бўлган экан. Бошига оғир кунлар тушиб, ногирон эр билан бир этак болани урушдан кейинги оғир кунларда боқишнинг ўзи бўлмаган.\nМастура хола ёпган нонлар бўлиқ ва жуда мазали, харидори кўп бўларди. Шунга қарамай, хола икки тандирдан ортиқ нон ёпмасди, ўзларининг егулиги ҳам шунинг ичида бўларди. Ортиғига дармони етмасмиди, билмадим…\nМенга ўша йиллари бошқа нарса кўпроқ тушунарсиз эди – хола ҳар куни кечки пайт иккита юмшоқ нонни халтага солиб, тўнғич ўғлининг қўлига тутқазарди-да,»Ҳў, фалончи бувангга олиб бориб бер» дея, нариги маҳалладаги сўққабош қариянинг уйига жўнатарди. Эртаси куни кечқурун яна иккита нонни халтага солиб, «Фалончи опангга бериб кел» дея, бир чақирим нарида турадиган бева хотинникига жўнатарди. Ўртоғимга кўпинча мен ҳамроҳ бўлардим. Бу ишлар ўртоғимга малол келаётганини сезардим – у ҳам вақтини қизғонарди, ҳам нонларни. Лекин онасига бир оғиз эътироз билдирмасди, айтганини индамай бажарарди.\nОдамларга тўйиб нон ейиш орзу бўлган ўша қийинчилик даврларида якка ўзи катта рўзғор юкини тортаётган Мастура холага бундай қилиш нега зарурлигини тушунмасдим. Отамдан сўрасам, «закот» дегандилар. Онамнинг жавоблари анча соддароқ бўлган: «Бева-бечораларга садақа қилишнинг савоби кўп-да, болам»…\nЎша замондан бери неча сувлар оқиб ўтди. Энди биламанки, кунда сотиладиган ўттиз-қирқта нон учун закот буюрилмаган. Аксинча, холанинг хонадони закот олишга ҳақли эди, десам тўғрироқ бўлар. Қачон болалигим хотираларида Мастура холанинг сиймоси гавдаланганида, «У аёл жаннати эди» деган фикр хаёлимга келаверади.\nTagged Абдулла АЪЗАМ, жаннати, нон, савоб, садақа, яхшилик\n← «ПОЧЧА» НИМА ДЕГАНИ?\nНОШУД ҚИЛУВЧИ «ТАРБИЯ» →


Москвада Ўзбекистон ва Россия ҳукуматлари раҳбарлари даражасидаги қўшма комиссия йиғилиши бўлиб ўтди\nТОШКЕНТ, 22 июнь. /«Дунё» АА/. Бугун Москва шаҳрида Ўзбекистон ва Россия ҳукуматлари раҳбарлари даражасидаги қўшма комиссиянинг 2-йиғилиши бўлиб ўтди, деб хабар бермоқда «Дунё» АА мухбири.\nҲукумат раҳбари матбуот хизматининг малум қилишича, Ўзбекистон Бош вазири Абдулла Арипов ҳамда Россия Федерацияси ҳукумати раиси Михаил Мишустин раислигида ўтган йиғилишда давлатларимиз раҳбарларининг саъй-ҳаракатлари билан Ўзбекистон - Россия ўртасидаги стратегик шериклик ва иттифоқчилик муносабатлари аниқ амалий мазмун билан бойигани алоҳида таъкидланди.\nОлий даражада эришилган келишувларнинг ижроси изчил таъминланаётгани қайд этилди. Вазирлик ва идоралар фаол мулоқот олиб боришмоқда, турли даражадаги ташрифлар ташкил қилинмоқда, ҳамкорликнинг янги истиқболли йўналишлари белгиланмоқда.\nУшбу барча фаол алоқалар Ўзбекистон Президентининг Россияга бўлажак давлат ташрифининг кун тартиби мазмунини бойитишга хизмат қилмоқда.\nҲукумат раҳбарларининг маълум қилишича, Ўзбекистон ва Россия ўртасида иқтисодий, сармоявий ва маданий-гуманитар соҳаларда ўзаро ҳамкорлик изчил ривожланиб бормоқда.\nПандемияга қарамай, йил бошидан ўзаро савдо суръатларининг ўсиши таъминланган. Жорий йилнинг ўтган даврида товар айланмаси ҳажми 15 фоизга ошди.\nИкки мамлакат Президентлари томонидан ҳукумат раҳбарлари зиммасига яқин даврда товар айланмасини 10 миллиард долларга етказиш вазифаси қўйилган. Икки томонлама савдо ҳажмининг барқарор ўсиши таъминланса ушбу натижага эришиш мумкин.\nРоссия Ўзбекистоннинг йирик сармоядорларидан биридир.\nРоссия компания ва банклари маблағлари Ўзбекистоннинг асосий тармоқлари – нефть ва газ, кон металлургия, энергетика, қишлоқ хўжалиги ва бошқа соҳаларга йўналтирилган.\nЎзбекистонда Россия капитали иштирокида 2 мингдан зиёд корхона фаолият олиб бормоқда.\nЙиғилишда, шунингдек, транспорт, таълим, тиббиёт, ташқи меҳнат миграцияси, маданий-гуманитар соҳалардаги ҳамкорликни изчил ривожлантириш масалалари ҳам муҳокама қилинди.\nЙиғилиш якунлари юзасидан ўзаро ҳамкорликни янада ривожлантиришга қаратилган 10 дан ортиқ ҳужжат имзоланди.\nОлий Мажлис Сенати раиси ва Туркий Кенг...\nЎзбекистон Олий Мажлис Сенати Раиси Танзила Норбоева кеча Туркий тилли давлатлар ҳамкорли...\nЯнги парламент комиссиясининг биринчи ма...\nЎзбекистон Республикасини барқарор ривожлантириш соҳасидаги Миллий мақсадлар ва вазифаларн...\nЎзбекистон Президенти номига самимий қут...\nПрезидент Шавкат Мирзиёевнинг туғилган куни муносабати билан хорижий давлатлар, ҳукуматлар...\nЯнги Ўзбекистон замонавий ташқи сиёсатининг халқаро-ҳуқуқий ...\nБерлинда бўлиб ўтган тадбирда ёш ватандошимимизга юксак давл...\nОКМКда умумий қиймати 4 миллиард 894 миллион долларга тенг л...\nЎзбекистон Президенти сайлови кампанияси бошлангани Ўмонда ...\nЎзбекистон ва Жанубий Корея ташқи ишлар вазирлари Сеулда икк...\nЎзбекистон Президенти бугун Олмалиқ кон-металлургия комбина...\nЎтган бир кеча-кундузда Ўзбекистонда 1 минг 408 кишида COVID...\nЎзбекистонда беш йил мобайнида амалга оширилган энг муҳим ис...\nҲиндистон оммавий ахборот воситалари Ўзбекистон ташқи сиёсат...\nБош консулхона Қозоғистоннинг Актюбинск вилоятида Ўзбекисто...\nЎзбекистон Президенти: Бирорта бола “мен етим ёки ногиронман...\nПольшада «Ўзбекистонда суд-ҳуқуқ ислоҳотлари шароитида инсон...\nДушанбеда ШҲТга аъзо давлатлар мудофаа вазирларининг навбатд...


Туркманистонда аҳоли бўш дўконлар олдида навбат кутмоқда\nТуркманистоннинг Мари шаҳрида нон паспорт билан сотилмоқда. Кўп дўконларда ун, сариёғ ва тухум каби бошқа озиқ-овқат маҳсулотлари йўқ. Шунга қарамай, дўконлар олдидаги навбатлар камаймаяпти.\nҲар куни юзга яқин одам бекорга озиқ-овқат етказиб беришни кутиб навбат кутиб, уйларига қуруқ қўл билан қайтишмоқда. Бир ой олдин Яшил бозорда жойлашган подвалдаги озиқ-овқат дўкони давлат нархида озиқ-овқат сотаётган эди. Ҳозир бу дўконда белгиланган нархдаги маҳсулотлар йўқ, лекин одамлар тўпланишда давом этмоқда.\nОдамлар навбатга туришни эрталаб соат тўртда бошлайдилар ва кеч тушдан кейин навбат тарқалади. Сўнгги кунларда ушбу дўкон олдидаги озиқ-овқат линиясида одамлар сони 100 кишидан ошди. Ўтган ҳафтанинг охирида тахминан 70-80 киши навбатда турган.\nОдамлар ҳар куни давлат нархида озиқ-овқат сотиб олиш умидида ушбу подвал дўконига боришади. Сотувда маҳсулотлар етишмаслигига қарамай, одамлар нисбатан арзонроқ маҳсулотларни қўлга киритиш умидидан воз кечишмайди. Сўнгги ҳафталарда пойтахт ва вилоят марказларидаги дўконлар пештахталарида деярли янги маҳсулотлар бўлмади, бўлса ҳам тезда тугаб қолди.\nУзайган иқтисодий инқироз ва Туркманистонда озиқ-овқат танқислиги пандемия шароитида кучайган. Мамлакат фуқаролари нон, ун, ўсимлик мойи ва шакар каби асосий озиқ-овқат маҳсулотларини сотиб олиш учун давлат дўконлари олдида навбатда турмоқда.\nМухбирга кўра, энди нон фақат Мари шаҳридаги баъзи давлат дўконларида сотилмоқда. Уни сотиб олиш эса осон эмас. Бу ноннинг паспорт билан сотилиши билан боғлиқ. Одамлар фақат маълум дўконлардан озиқ-овқат сотиб олишлари мумкин.\nМилиция Мари шаҳридаги Яшил бозордаги навбатларни кузатмоқда. Полиция маълумотларига кўра, улар жанжал ва тартибсизликлар бўлмаслиги учун навбатдаги тартибни назорат қилишади.\nГувоҳларнинг сўзларига кўра, полициячилар кўпинча дўконларнинг олдида оломонни тарқатишга ҳаракат қилишади.\nДавлат дўконлари маълум турдаги маҳсулотларни аҳолига белгиланган нархда сотмоқда. Савдо дўконларида озиқ-овқат нархи бир неча баравар қимматроқ. Иқтисодий инқироз ва нархларнинг доимий кўтарилиши шароитида тобора кўпроқ одамлар давлат томонидан бошқариладиган дўконларда озиқ-овқат маҳсулотларини сотиб олишга мажбур бўлмоқдалар.


Саида Мирзиёева: «Ҳеч қайси фильмда аёлларга нисбатан бу қадар нафрат кўрмаганман» | Azon.uz - Ахборот-таҳлилий портал\n6590 15:12 19.01.2022\nАввал ҳам сайтимиз орқали юртимиздаги айрим хусусий телеканалларда эфирга узатилаётган ахлоқсиз саҳналар, уларнинг жамиятимизга таъсири ҳақида бир қанча мақолалар эълон қилган эдик.\nМасс-медиа фонди Васийлик кенгаши раиси ўринбосари, Ўзбекистон Республикаси Гендер тенглигини таъминлаш бўйича комиссияси аъзоси Саида Мирзиёева ҳам шу кунларда «Севимли» телеканалида намойиш этилаётган «Сабрия» сериалидаги ахлоқсизлик акс этган саҳналарга муносабат билдириб, бу каби ҳолатларни қаттиқ танқид остига олди. Жумладан, унинг телеграмдаги расмий каналида қуйидаги фикрлар эълон қилинди:\nЛекин бир томошабин сифатида “Севимли” каналида прайм-тайм вақти намойиш этилаётган, миллионлаб телетомошабинларнинг диққатини тортган "Сабрия" миллий сериалига нисбатан шахсий муносабатимни билдиришга ҳақлиман, деб ўйлайман.\nСюжетда гиёҳванд моддаларни истеъмол қилиш бўйича аниқ ва батафсил йўриқнома кўрсатишдан мақсад нималиги ҳам тушунарсиз. Бу ҳолатдан ҳеч қандай хулоса чиқарилмаган. Ҳамкасб-аёллар ўртасидаги заҳар-заққумга тўла рақобат ғояси-ку, умуман, аёлларни одам ўрнида кўрмайдиган латифабозлардан илҳомланиб ёзилгандек. Ва ниҳоят, энг ёқимсиз ва жирканч эпизодлар – аёлларга нисбатан зўравонлик саҳналари ҳамда исноддан қутулишнинг ягона “тўғри” йўли – ўз жонига қасд қилиш билан боғлиқ. Нақадар "доно" маслаҳат!\nНима деб ўйлайсиз, ўзбекистонлик аёлларнинг обрўйига жиддий путур етказаётган бундай саёз «ижод намуналари» яратишни бас қилишни талаб этишга ҳақлимизми? Қандай қилиб ўз жонига қасд қилишни экранда кўрсатиш мумкин ахир?\nМен бадиий кенгашлар ва мутасадди ташкилотларни бу каби контентга қонун ва этика нуқтаи назаридан хулоса беришга чақираман. Аёлларимиз бундай муносабатга лойиқ эмас! Бу ҳам хусусий, ҳам давлат кинематографига бирдек тааллуқли!»\nШунингдек, мазкур муносабат бўйича филолог ва блогер Шаҳноза Соатова ҳам ўз фикрларини билдириб, ўзбек сериалларини «тубанликлар мамлакати» дея таърифлади.\n«Мен сериал кўрмайман, айниқса ўзбек сериалларини. Баъзан онам ёки қариндошларникига борганимда кўзим тушиб қолади-ю, асабийлашиб кетаман у ердаги сохталиклардан, ҳаётдан узоқ саҳналардан. Исталган ҳаётий фабулани абсурд, сохта ва ҳаддан ортиқ бўрттирилган телеконтент даражасига кўтара олиш қобилиятимиз бор. Турк сериаллари маънавиятимизга зид дейишганди, уларда дид ва санъат бор эди ҳар ҳолда. Энди ўзимизникилар ёвузликни, ахлоқсизликни ва паст қадриятларни савиясиз ва сурбетларча тарғиб қилишяпти. Ўзбек сериаллари – тубанликлар мамлакати бўлиб кетди».\nШаҳноза Соатова мазкур постида Саида Мирзиёевага мурожаат қилиб, телеканалларда эфирга узатилаётган материалларни гендер экспертизасидан ўтказишни йўлга қўйиш кераклигини яна бир бор таклиф қилган.\n«Ҳурматли Саида Шавкатовна! ТВ эфирларининг (улар хусусий бўладими ёки давлатникими, фарқи йўқ) контентларини гендер экспертизадан ўтказиш ғояси қачонлардан бери айтиб келинади, аммо амалга ошмаяпти. Мана шу амалиётни йўлга қўйиш керак. Ёки гендер-мониторинг қилиб, эфирга кетаётган бўлса, таъсир чоралари қўллаш керак. Кейин фақат тақиқ билан натижага эришиб бўлмайди, яхши, савияли сериал қандай бўлишини кўрсатиб қўйиш керак. Балки давлат буюртмаси асосида, балки меценатлар ёрдамида савияли сериаллар ишлаб чиқаришни йўлга қўйиш лозим – планкани кўтариш, юқори стандартларни кўрсатиш учун. Шу ташаббусни натижагача олиб бориш масаласига Сиз эътибор қаратсангиз, албатта амалга ошади. Масалани бир ўрганиб кўринг», – дейди блогер.\nДарҳақиқат, телеканалларимизда намойиш этилаётган аксарият сериалларни оила даврасида кўрган киши минг хижолатда қолиши аниқ. Телеканал томошабинлари унда намойиш этилаётган кўрсатув ва сериаллардан жирканадиган эмас, ўрнак оладиган бўлиши керак. Шу сабабдан гарчи цензурадек туюлса ҳам, аммо эфирга узатилаётган ҳар бир материални қатъий назорат остига олиб, аҳлоқ нуқтаи назаридан томошабинларга намойиш этишга лойиқлиги ўрганилса, мақсадга мувофиқ бўлар эди. Ана шунда бу каби ҳолатларнинг оқибати билан эмас, сабаблари билан курашган бўламиз. Зеро, касални даволагандан, унинг олдини олган афзалроқдир.\nМахсус Саида Мирзиёева Сериаллар\n236 23:45 25.05.2022\n156 23:25 25.05.2022


Маҳалланинг хотинлари яна ҳақ бўлиб чиқди:...\n16.01.2018 21:55 0 4916\n50 минг сўмлик банкнотлар\n2017 йилнинг 23 декабрь куни порталимизда анча вақтдан бери одамлар орасида юрган гап — 20 000 сўмлик ва 100 000 сўмлик купюраларнинг муомалага киритилиши бўйича Марказий банкнинг расмий жавобини эълон қилган эдик. Сўровимизга Марказий банк раисининг биринчи ўринбосари Тимур Ишметов қуйидагича жавоб берган эди:\n— Қайд этиб ўтиш жоизки, «Ўзбекистон Республикасининг Марказий банки тўғрисида»ги қонуннинг 33-моддасига асосан Марказий банк банкнотлар ва тангаларнинг намуналарини, шунингдек, уларнинг дизайнини Олий Мажлис Сенатининг Кенгаши билан келишган ҳолда тасдиқлайди. Шу билан бирга, Марказий банк янги намуналардаги банкнот ва тангалар муомалага чиқарилиши тўғрисида ахборотни, шунингдек, уларнинг тавсифини оммавий ахборот воситаларида эълон қилади. Бу борадаги янгиликларни Марказий банкнинг www.cbu.uz сайтида ҳам кузатиб бориш мумкин. Бугунги кунда 20 000 сўмлик ва 100 000 сўмлик купюраларнинг муомалага чиқарилиши режалаштирилмаган.\nҚизиғи, бугун мамлакатнинг бош молия муассасаси расмий сайтида аввалги баёнотга мутлақо зид хабар чиқди. Маълум бўлишича, 2018 йилда Марказий банк томонидан кичик қийматдаги купюраларни янги шаклдаги 50, 100, 500 сўмлик тангаларга босқичма-босқич алмаштириш ҳамда 200 сўмлик тангаларни чиқариш режалаштирилган. Бу ҳақда пул-кредит ва банк соҳаси бўйича 2017 йил якунлари ва 2018 йилдаги вазифалар тўғрисидаги маълумот доирасида маълум қилинди.\n«Нақд пул муомаласини янада такомиллаштириш вазифаси доирасида банкноталар тузилмасини оптимизация қилиш ишларини давом эттириш кўзда тутилган. Миллий валютадан фойдаланишда қулайлик яратиш мақсадида йирик қийматдаги купюраларни муомалага чиқариш кўзда тутилган», — дейилган Марказий банк хабарида.\nЭслатиб ўтамиз, Ўзбекистонда айни пайтдаги энг йирик купюра — 50 минг сўмлик банкнотлар 2017 йилнинг 22 августидан муомалага чиқарилганди.\nвалюта сўм Марказий банк купюра банкнот\nИқтисодиёт 29/01, 20:08\nПрезидент: «Эркин сотиб олинаётган валюта иқтисодиётимизнинг ривожланиш мақсадларига хизмат қилиши керак»


Навоийда ҳоким билан судлашмоқчи бўлган фермернинг жасади ариқдан топилди\nНавоий вилояти Хатирчи туманида туман ҳокими билан судлашмоқчи бўлган маҳаллий фермернинг жасади 5 ноябрь куни ариқдан топилди. Бу ҳақда Бош прокуратура ахборот хизмати «Tez News»га хабар қилди.\nХабарга кўра, фермер туман ҳокимининг унга берилган ер майдонига оид ижара шартномасини бекор қилиш ҳақидаги қарори устидан судга мурожаат қилган. Лекин суд мажлиси белгиланган санага етмай, фермернинг жасади туманнинг Полвонота маҳалласи ҳудудидан ўтган ариқдан топилган.\nМаълум қилинишича, фермернинг жасади 5 ноябрь куни тан жароҳатларсиз ариқдан топилган.\nҲолат юзасидан терговга қадар текширув ҳаракатлари ўтказилиб, жиноят иши қўзғатишни рад қилиш тўғрисида қарор қабул қилинган. Суд-тиббий экспертизаси фермернинг ўлими юрак нафас йўлларининг сув билан беркилишидан келиб чиққан механик асфекциядан келиб чиққанлиги ҳақида хулоса берган.\nТаъкидланишича, марҳумнинг қариндошларида турли шубҳалар туғилаётгани, уларнинг важларини тўлақонли текширилишини таъминлаш мақсадида жиноят иши қўзғатишни рад қилиш ҳақидаги қарор бекор қилинган. Ҳозирда қўшимча терговга қадар текширув ҳаракатлари ўтказилмоқда.\nМавзуга доир: Тошкентда мактаб ҳовлисидан 25 ёшли йигитнинг осилган жасади топилди\nAввалроқ Янгиқўрғонда аёл ер талашиб, ўзи ва 2 нафар фарзандини сувга ташлаб ўлдиргани ҳамда Тошкентдаги ГЭСда саёҳат чамадони ичидан эркак жасади топилгани хабар қилинган эди.


Ҳимматни баланд тутинг, оталар! - Hidoyat.uz\nАсосий саҳифа Мақолалар Ҳимматни баланд тутинг, оталар!\nЧоп этилди Oktabr 3, 2019 Ҳимматни баланд тутинг, оталар!da fikr bildirishni o'chirish\nЯқинда Самарқандга бориб келдим. У ерда кўпчиликка ўрнак бўла оладиган ажойиб инсон билан танишдим. Ана шу учрашув сабабли хаёлимга келган мулоҳазаларни сиз билан ўртоқлашмоқчиман.\nСуҳбатимиз олий таълим мавзусига кўчган пайт янги танишим:\n– Ўғлим психология ва дастурлашга қизиқади, инглиз тилини яхши ўрганди. Қайси университетга топширса экан, ўйланиб турибмиз, – деди.\n– Психология яхши, лекин ахборот технологиялари бугуннинг ҳам, эртанинг ҳам энг олди соҳаси. Шуни маҳкам тутса, кам бўлмайди. Тошкентдаги Инҳа университетини мақташади, шуни бир суриштириб кўринг. Лекин шартнома нархи қиммат – беш минг доллар, – деб маслаҳат берган бўлдим.\n– Қизимнинг ўқиши билан бир хил экан-да, – деди суҳбатдошим.\n– Қизингиз қаерда ўқийди? – қизиқсиндим мен.\n– Тошкентда, Сингапур университетида.\nТўғриси, ичимда “Ваҳ!” девордим, ҳиммати баланд отага ҳурматим ошди, қойил қолдим. Ҳали қирққа бормагандай кўринадиган, аслида элликни қоралаб қўйган бу кишининг “ёшлиги”га мана шундай бағрикенглиги, меҳр-шафқати ҳам сабаб бўлса керак.\nҚаҳрамонимиз деҳқон, асосий даромади экин-тикин ва уйда боқиладиган чорвадан экан. Тўрт қизи ва бир ўғли бор. Икки қизи олий ўқув юртини тугатибди, турмушга чиқибди. Икки кичик қизи ҳали талаба. Оддий деҳқон учун фарзандини шартнома пули 5000 АҚШ доллари бўлган илм даргоҳида ўқитиш қанчалар мушкул эканини тасаввур қилиб кўринг. Ўғил бўлса-ку, эртага ишлаб “қайтаради”: ота-онаси қариганида боқади, ғамхўрлик қилади, дейиш мумкин. Лекин қизининг таълими учун ҳар йили шунча пул тўлашни ҳамма ҳам хоҳламайди.\nОта-оналар, тўғрироғи, оталарнинг (бобо ва бувиларнинг ҳам) қиз фарзандларга кам эътибор бериши кенг тарқалган ҳолат. Бу фақат халқимизга эмас, одамзод феъл-атворига хос. Чунки наслни ўғил давом эттиради, ёнингда йўлдош, белингга қувват бўлади.\nАлбатта, тарбияси яхши, имони бутун бўлса. Қиз фарзандлардан топиладиган яхшиликлар математик ҳисоб-китоб тарозисига қўйилган тақдирда ҳам, ўғилникидан кўп бўлса кўпки, асло кам эмас. Аммо буни англаш, тушуниш учун қалб кўзи очиқ бўлиши керак.\nКундалик ҳаётда ҳаммамиз кўриб, гувоҳи бўлганмиз: тарбияли, олий маълумотли қизларнинг эшигидан совчи аримайди. Ота-онада ҳам, қизда ҳам эртага оилани бошқара оладиган, касб-ҳунарли, ахлоқли куёв танлаш имкони кенг бўлади. Фарзандининг тинч-тотув ҳаёт кечириши ота-она учун жуда катта бахт. Бундай саодат ва ҳаловатнинг қадри жуда юксак.\nФарзанди тарбиясига эътиборсиз қараган, сармоясини боласининг таълим олиши ёки ҳунар ўрганишига эмас, сепига, ҳар хил латта-путта ва матоҳларга тикканлар ютқазади. Эртага ана шундай арзимас нарсаларни муҳим санайдиган куёвларга, қайнота-қайноналарга дуч келганда, ичдан зил кетиб, айбни кимдан ахтаришни билмай қолади.\nУмид билан фарзанд ўстираётган ота-оналар, айниқса, оталар! Болаларингиз тарбияси ва таълимига диққатли бўлинг. Улардан меҳрингизни, ғамхўрлигингизни аяманг. Бугун сарфлаган маблағингиз эртага албатта мевасини беради. Қизим ўқишга кирса, мендан узоқлашади, тарбияси бузилиши мумкин, деган васвасаларга ишонманг. Ёшлигидан яхши тарбия, ҳалол луқма берган бўлсангиз, мукофотини албатта оласиз. Бу менинг ёки бошқа бировнинг хулосаси эмас, кунда-кунора исботини топаётган ҳаёт ҳақиқати. Ҳатто кўзлаганингиздан камроқ натижага эришсангиз ҳам, хафа бўлманг, қизларига меҳр-шафқат кўрсатган, оқ-ювиб, оқ тараб вояга етказган ота-оналарга Пайғамбаримиз жаннат башоратини берганлар. Бу эса, энг баланд даражадир.


Ҳеч қачон таслим бўлмайдиган ва шогирдларини ҳам бунга ўргата оладиган – Вадим Абрамов 58 ёшда\nЎзбекистон миллий терма жамоаси ва “Бунёдкор” футбол клуби бош мураббийи Вадим Абрамов бугун 58 ёшни қарши олмоқда.\nВадим Абрамов деганда ўзбекистонлик мухлислар кўз ўнгида 2011 йил Қатар яшил майдонларида бўлиб ўтган Осиё чемпионатидаги Ўзбекистон миллий терма жамоасининг ажойиб ўйинлари келади. Бу инсон ҳақиқатда ўзбек футболининг тарихида ўзи учун алоҳида саҳифа ярата олган кам сонли мутахассислардан бири ҳисобланади.\nВадим Абрамов 2010 йилнинг апрелида Ўзбекистон миллий терма жамоаси бош мураббийи этиб тайинланганда кўпчилик мухлислар у ҳақида етарли тасаввурга эга эмас эдилар. Аммо, мутахассис терма жамоа ролига келгунга қадар ҳам ўзи ишлаган клубларда ажойиб футбол намойиш этиши билан ном қозониб улгурганди.\nУнинг дастлабки клуби ҳисобланмиш Тошкентнинг “НБУ-Осиё” билан 1 йил ичида яхши жамоа тузиб 1-лига йўлланма олган эди. Кейинчалик Тошкентнинг бошқа бир клуби “Трактор” “роли”га бошқарувчи сифатида “ўтирди”. У ўша пайтда Олий лигада аутсайдер ҳисобланган клубни рақабоатбардош жамоага айлантирган эди. “Трактор” жамоаси билан Олий лигада кучли тўртликка кириш билан бирга мамлакат кубогининг финалига етиб борди.\nУ қаерда ишламасин жамоаси билан мухлисларга ёқадиган ёрқин футбол намойиш этишни асосий вазифа деб билди. Шогирдларига ҳар доим рақибдан қўрқмасликни ўргата олади. Шу боисдан ҳам у бошқарган клублар ўз имкониятидан бир бош баланд сакрай олар эди.\nВадим Абрамов биринчи бор Ўзбекистон миллий терма жамоасига тайинланганда термамиз ўртамиёналар сафида ҳам ўз муқим ўрнига эга эмас эди. Унинг мураббийлик курсисига ўтиргунига қадар терма жамоамиз ЖЧ-2010 йўлида 24 очколик имкониятдан бор йўғи 4 очко қўлга киритган бўлса, Осиё кубогига ҳам гуруҳда иккинчи ўрин билан зўрға йўлланма олганди. ФИФа рейтингида ҳам юзталикдан пастда жойлашган эдик.\nУнинг бош мураббийликка тайинланганида ҳам кўпчилик у томон танқид тошларини отишган ва унга ишончсизлик туфайли Осиё чемпионатидан арзирли натижа кутишмаётган эдилар. Аммо Абрамов ўзи танлаган шогирдлари билан мезбонларга қарши илк ўйиндаёқ барча танқидчиларини “мум тишлатиб” қўя олди.\nГуруҳдаги биринчи ўйиндан сўнг ҳамма бир бўлиб, ҳатто хорижликлар ҳам терма жамоамизга мухлислик қила бошлашди. Бирин-кетин рақиблар доғда қолдирилиб, ярим финалга қадар етиб борилди. Бу натижа ҳали ҳануз Ўзбекистон миллий терма жамоаси учун халқаро мусобақалардаги энг ёрқин натижа ҳисобланиб қолмоқда.\nБундан ташқари терма жамоамиз Вадим Абрамов бошчилигида ўз тарихида илк марта Япония терма жамоасидан сафарда устун келган эди. Маълумот учун, кунчиқар юрт вакиллари ўша пайтда Осиёнинг амалдаги чемпиони ҳисобланар эди.\nЖЧ-2014 саралаши йўлида охиригача унга имкон берилмади. Балки, у терма жамоани бошқаришда давом этганда терма жамоамиз ўз тарихида илк бор мундиалда иштирок этган бўлармиди?...\nКейинчалик Вадим Абрамов яна клубдаги фаолиятига қайтди. “Тошкентнинг “Локомотив” клуби билан Ўзбекистон кубоги ва суперкубогини ютиб олди. 2019 йилдан эътиборан, Тошкентнинг “Бунёдкор клуби бош мураббийи этиб тайинланди. Деярли олдинги таркибидан бутунлай айрилган жамоани қайта тузиб ёш футболчилар билан Суперлигада бронза медалларига эга чиқди. Айнан шу йилнинг сентябр ойида Ўзбекистон миллий терма жамоасига иккинчи марта бош мураббий сифатида қайтди ва Қатарда бўлиб ўтадиган Жаҳон чемпионатида иштирок этиш учун Осиё қитъасида кураш олиб боришга киришди.\nМаълумот учун, Вадим Абрамов 1962 йилнинг 5 август куни Озарбайжон пойтахти Боку шаҳрида дунёга келган. Футболчилик фаолиятини айнан Озарбайжон жамоаларида бошлаган. Бир муддат Украинада фаолият олиб боргандан сўнг, Ўзбекистонга ташриф буюрди ва шундан буён тўла тўкис ўзбекистонликка айланди. Бу ерда унинг дастлабки клуби Хоразмнинг “Наримонов”жамоаси бўлган.\nҲозирда ҳам “Бунёдкор” клубида, ҳам Ўзбекистон миллий терма жамоасида ўз ишини давом эттираётган Вадим Абрамовни бугунги таваллуд айёми билан самимий табриклаймиз ва келгусидаги ишларида ҳар доим мувафаққият ёр бўлишини тилаб қоламиз.


Жазони ижро этиш муассаси собиқ раҳбари суд залида ўзини отиб ўлдирди — Sof.uz\nЖазони ижро этиш муассаси собиқ раҳбари суд залида ўзини отиб ўлдирди\n12.02 17:28 5963 Жаҳон\nРоссия Федерацияси Жазони ижро этиш муассасаси (ЖИЭМ) бўлимларидан бирининг собиқ раҳбари Виктор Свиридов судда ўз жонига қасд қилди. Бу ҳақдаги ТAСС ахборотини суд матбуот хизмати тасдиқлади.\nСуд ЖИЭМнинг собиқ раҳбари Виктор Свиридов саратон касаллигининг 4-босқичи билан касалланганига қарамай, уни уч йилга озодликдан маҳрум қилди.\nСобиқ раҳбар 10 миллион рубл ($160.000) миқдорида таъмагирлик қилишда айбланган. У онкологияга чалинган, адвокатга қўшилиб жабрланган томон ҳам суддан муддатни енгиллаштиришни сўраган, аммо суд ҳукмни ўз кучида қолдириб, 3 йил қамоқ жазосини тайинлаган.\nБугун, суд ҳукми чиқарилганидан сўнг Свиридовни конвой ҳибсга олаётганида у қўйнидан мукофот тўппончасини олиб, суд залида ўзини отиб ўлдирди.\nХавфсизлик ходимлари жанговар тўппонча Чертанов судига қандай қилиб олиб келинганини текширмоқда.\nЖИЭМнинг собиқ раҳбари металл детектор ва кириш чекловига қарамай, мукофот тўппончасини суд залига олиб киришнинг уддасидан чиққан.\nЭҳтимол, саратон билан касалланган Свиридов унга қамоқ жазоси тайинланса, ўз жонига қасд қилиш ҳақида уйида қарор қилган.\nУ қариндошларидан ушбу суд ҳукмига келмасликни сўраган. Уч йиллик қамоқ муддати унинг қамоқхонадан тирик чиқиш имкониятини деярли йўққа чиқарган. Ҳозирда терговчилар суд биносида ўз жонига қасд қилган маҳкумнинг ишини синчковлик билан ўрганмоқда.\nҳибс суд to‘pponcha Виктор Свиридов конвой суд залида ЖИЭМ собиқ раҳбар Чертанов суди


Яшил чироқ. Александр Грин\nHome icon Бош саҳифа»Жаҳон адабиёти»Яшил чироқ. Александр Грин\n1 дан 2 сахифа\nЛондонда 1920-йили қиш пайти Пикаделли кўчасини кесиб ўтган бир чорраҳада яхши кийинган ўрта ёшли икки киши бир зум тўхташди. Улар ҳозиргина қимматбаҳо бир ресторандан чиққан эдилар. У ерда икковлари кечки овқатдан сўнг шаробхўрлик қилишган, Дрюрилен театрининг артисткалари билан ҳазиллашиб валақлашгандилар.\nЕнди ерда ҳаракатсиз ётган, тепасига одамлар йиғила бошлаган эски кийимли йигирма беш ёшлардаги йигит уларнинг эътиборини тортди.\n— Стилтон! – Семиз жентелмен ўзининг баланд бўйли ошнаси ерда ётган одамга синчиклаб қараётганини кўриб, жирканиш билан унинг енгидан тортқилади. — Ростини айтсам, шу ўлакса одам шунча ўралашишга арзимайди. У маст ёки ўлган.\n— Мен очман... ҳам тирикман, - ғўлдиради у бечора бадбахт ва ниманидир ўйлаб қолган Стилтонга кўз ташламоқчи бўлиб сал ўрнидан кўтарилди. — Ҳушдан кетиб, йиқилибман, шекилли.\n— Реймар! – деди Стилтон. — Роса ҳазилбоп воқеа бу. Менда бир қизиқ фикр туғилди. Бир хил эрмаклар жонимга тегди. Фақат бир йўл: одамларни ўйинчоқ қиладиган ҳазил – энг яхши ҳазил.\nБу сўзлар шу қадар секин айтилдики, ҳозиргина ерда ётган, энди эса панжарага суяниб турган одам буларни эшитмади.\nҲамма нарсага лоқайд қарайдиган Реймар энсаси қотиб, елкаларини қисди, Стилтон билан хайрлашиб, тунни ўтказиш учун ўрганган клубига қараб йўл олди. Стилтон эса одамларнинг таҳсини остида ва полисменнинг ёрдами билан ҳолсиз одамни кеб (битта деразали усти ёпиқ арава)га ўтқазди.\nФайтон Гай кўчасидаги карвонсаройли ресторанга қараб кетди. Дайдининг оти Жон Ив экан. Ирландиядан Лондонга хизматми, ишми излаб келибди. Ив етимликда бир ўрмончининг хонадонида тарбияланибди. Бошланғич мактабдан кейин ҳеч қандай маълумот олмабди. Ив 15 ёшга кирганда, тарбиячиси вафот этибди. Ўрмончининг катта болалари кими Америкага, кими Жанубий Уелсга, кими Оврўпога кетиб қолишибди, шундан кейин Ив ҳам бир фермернинг қўлида ишлай бошлабди. Сўнгра шахтёр (кўмир қазувчи), денгизчи, қовоқхона хизматчиси каби ишларнинг тузини тотишга тўғри келибди, 22 ёшида ўпкаси шамоллаб, қаттиқ касалланибди, касалхонадан чиққач, Лондонга келиб, бахтини синаб кўришга аҳд қилибди. Аммо рақобат ва ишсизлик туфайли тезда иш топиш осон эмаслигини кўрибди. У истироҳат боғлари, бандаргоҳларда тунар, кундан-кунга кўпроқ оч қоларди, натижада озиб-тўзиб, рамақижон бўлиб кетибди. Ситидаги савдо омборларининг бошлиғи Стилтон уни юқорида кўрганимиздай кўтариб олганди.\n40 ёшли Стилтон шу пайтгача қўноқ ва овқат ташвишини билмайдиган, пулга нима қилиш мумкин бўлса, ўшанинг ҳаммасини қилиб юрган бўйдоқ киши эди. У 20 миллион фунтлик мол-мулк эгаси эди. Унинг Ив учун ўйлаб топган майнавозчилик ҳазили жуда арзимаган бир иш эди, аммо Стилтон ўз ихтироси билан ғурурланар- ди, чунки ўзини жуда катта тасаввур қобилиятига эга ва муғомбирона ўй-хаёллар устаси деб билишни ёқтирарди.\nИв озроқ мусаллас ичиб, иштаҳа билан ул-бул еб олгач, Стилтон хаёлида ўзи тўқиган тарихни гапириб берди.\n— Сизга бир таклифим бор, айтсам, шу ондаёқ кўзингиз чақнаб кетади. Диққат билан эшитинг: мен сизга ўн фунт бераман, шарт шуки, сиз эртагаёқ марказий кўчаларнинг биридан бир хонани ижарага оласиз. Деразаси кўчага қараган, ўзи иккинчи қаватда бўлсин.\nҲар куни кечқурун роппа-роса соат бешдан кечаси ўн иккигача ҳар доим битта дераза токчасида яшил қалпоқли чироқ ёқилган бўлиши керак. Чироқ белгиланган муддатда ёниб тураркан, сиз соат бешдан ўн иккигача уйдан чиқмайсиз, ҳеч кимни уйга киритмайсиз, ҳеч ким билан гаплашмайсиз. Бир сўз билан айтганда, қийинмас. Агар рози бўлсангиз, мен сизга ҳар ойда ўн фунтдан юбориб тураман. Сизга кимлигимни айтмайман.\nИв даҳшатли даражада ҳайратга тушди.\n— Агар ҳазиллашмаётган бўлсангиз, — деб жавоб берди у, — ҳатто мен ўз номимни унутишга ҳам тайёрман. Аммо, мумкин бўлса, айтинг-чи, менинг бундай тинч ҳаётим қанча давом этади?\n— Буниси номаълум. Эҳтимол, бир йил, балки, умр бўйи давом этар.\n— Янаям яхши. Аммо сўраганим учун айбга қўшманг – бу яшил иллюминатсия (чароғбонлик) сизга нима учун зарур бўлиб қолди?\n— Сир! – деб жавоб берди Стилтон. — Буюк сир! Чироқ сиз ҳеч қачон тушуниб етмайдиган одамлар ва ишлар учун ишора бўлиб хизмат қилади.\n— Тушундим. Тўғрироғи, ҳеч нарсага тушунмадим. Яхши: пулни чўзинг ва билиб қўйинг: эртагаёқ мен маълум қилган манзилда Жон Ив чироқ билан деразани ёритиб қўяди!\nШу тариқа ғалати битим тузилди, сўнгра дайди билан миллионер бир-бирларидан мамнун ҳолда хайрлашдилар.\nХайрлашаётганда Стилтон шундай деди:\n— ЙЎқлаб олинадиган хатга мана бундай: «3-33-6» деб ёзинг. Яна бир нарсани ёдингизда тутинг, балки бир ойдан кейин, балки бир йилдан кейин, қачонлиги номаълум, қисқаси, ҳеч кутилмаганда сизни зиёрат қилгани одамлар келишади ва сизни бой қилиб юборишади. Бу нима учун ва қандай бўлишини сизга изоҳлашга ҳаққим йўқ. Аммо бу воқеа, албатта, содир бўлади...\nИв Стилтонни олиб кетаётган файтонга қараб:\n— Жин урсин, — деб минғиллаб қўйди ва хаёлга ботганча қўлидаги ўн фунтлик пулни айлантириб кўрди. — Ё бу одам ақлдан озди, ёки мен ўта бахтли одамларданман! Бор-йўғи кунига ярим литр керосин ёқиб битказишим учун шунча марҳамат ато қилса-я!\nЕртасига Ривер кўчасидаги 52-уйнинг иккинчи қаватидаги бир дераза майингина яшил ёғду тарата бошлади. Чироқ деразанинг кесакисига тақаб қўйилганди.\nҚаршидаги уйнинг йўлкасида икки йўловчи бирмунча вақт яшил деразага қараб туришди, кейин Стилтон шундай деди:\n— Мана, кўрдингизми, азизим Реймар, зериккан пайтларингизда шу ерга келинг ва жилмайиб қўйинг. Дераза ортида, анов уйда бир аҳмоқ ўтирибди. Арзон гаровга сотиб олинган, ҳақини бўлиб-бўлиб берса бўладиган, узоқ вақтгача шу ҳолда тутиб туришинг мумкин бўлган бир аҳмоқ. Зерикканидан бора-бора майхўр бўлиб кетади ёки ақлдан озади... Лекин ўзи билмаган нарсасини кутиб яшайди. Ана ўзи, қара!\nЧиндан ҳам, деразага манглайини босиб турган одамнинг қора шарпаси ярим қоронғи кўчага қараб турарди, худдики: «Ким у ерда? Нима қиламан кутиб? Ким келаркин» деб сўраётганга ўхшарди.\n— Аммо сиз ҳам ахмоққинасиз, азизим, - деди Реймар, ошнасини қўлтиқлаб автомобил томонга тортиб кетаркан. —Бу ҳазилнинг нима қизиғи бор?\n—Ўйинчоқ... тирик одамдан ўйинчоқ, - деди Стилтон, - энг мазали таом бу!


28 июнь куни қандай об-ҳаво кутилмоқда?\n11:20 / 27.06.2020\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 16-18 даража илиқ, кундузи 27-29 даража иссиқ бўлади.\nҚорақалпоғистон Республикаси, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 27-32 даража иссиқ бўлади.\nБухоро ва Навоий вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 27-32 даража иссиқ бўлади.\nТошкент, Самарқанд, Жиззах, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 27-32 даража иссиқ бўлади.\nҚашқадарё, Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 30-35 даража иссиқ бўлади.\nАндижон, Наманган, Фарғона вилоятлари. Ҳаво ўзгариб туради, кечаси ва эрталаб баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 25-30 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда бироз қисқа муддатли ёмғир ёғади, момақалдироқ бўлади. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 8-13 даража, кундузи 17-22 даража илиқ бўлади.


Хитой олимлари коронавируснинг махфий ташувчиларини маълум қилди - Zamin.uz\nХитой олимларининг фикрича, болалар коронавирус инфекциясининг махфий ташувчилари саналади. Чунки уларда бу касаллик аломатларсиз ўтади ва атрофдагиларга юқиш эҳтимоли юқори бўлади. Бу ҳақда MedicalXpress нашрига таяниб Sof.uz хабар бермоқда.\nХитойнинг Гуанчжоу шаҳридаги болалар маркази мутахассислари коронавирус аниқланган оилаларга мансуб бўлган 2 ойликдан 15 ёшгача бўлган 745 нафар болани текширувдан ўтказган.\nТаҳлил натижаларига кўра улардан фақат 10 нафари (1,3%и) касалликка чалингани маълум бўлган.\nБироқ болаларнинг биронтасида ҳам касалликнинг очиқ белгилари кузатилмаган. Уларда кучли иситма бўлмаган, тана ҳарорати 39°C гача кўтарилмаган, бўғимларида оғриқ турмаган ва қувватсизликни ҳис қилишмаган. Шунингдек, катталардан фарқли равишда болаларда нафас олиш қийинлашмаган.\nЗотилжамнинг оғир кўриниши ҳам биронта болада кузатилмаган.\nМутахассисларнинг фикрига кўра, буларнинг барчаси болалар катталар учун эҳтимолий хавф туғдиришини тасдиқлайди: вирус касалликка чалингани яширин қолган боладан катталарга ўтиши мумкин.\n2019 йил 31 декабрда Хитой ҳукумати Ухан шаҳрида номаълум вирус туфайли янги турдаги зотилжам касалини қайд этган эди. Кейинчалик COVID-19 номи берилган коронавирус (тождор вирус) бугунга келиб деярли бутун дунёни қамраб олди. Жаҳон Соғлиқни Сақлаш Ташкилоти (ЖССТ) бир ҳафта олдин, 2020 йил 11 март куни коронавирус хавфини эпидемиядан пандемия даражасига кўтарди.\nЎзбекистон ҳудудида бу вирус билан касалланиш ҳолати 2020 йил 15 март куни илк бор қайд этилганди. Ҳозирда мамлакатимизда COVID-19 коронавирусига чалинганлар сони 11 кишига етди. “Замин” янгиликларини “Telegram”да кузатиб боринг\nИстарали кишилар кам касал бўлиши аниқланди\n6-04-2017, 10:39, ---\nОлимлар болани она сути билан боқишнинг яна бир фойдали томонини кашф қилишди\n24-03-2017, 15:17, ---\nДемодекоз бактерияси ва ҳуснбузарлар


Қодирий қатл этилган жой – МУНОСАБАТ\nШу заҳоти, боғбон орани тўсиб турган пахса деворга яқинлашиб, девор тирқишидан мўралайди. Тунги ғира-ширада, бир-бирига рўпара турган командир билан маҳбусга кўзи тушади. Бояги саволга жавоб бўлмайди.\n“Сукут аломати ризо” нақлига амал қилиб маҳбус сўзида давом этади:\n“Командир ўғлон! Фляганг борми?”\nЯна жимлик. Маҳбус энди ундан илтижо қилади:\n“Худо ҳақи, умрим сўнггида, сендан биргина илтимосим – флягангни бериб тур. Таҳорат олиб, икки ракат намоз ўқий. Бор-йўғи беш минут муддат бер…”\nСўнгги илтижо ҳар қандай тош юракни ҳам эритиб юборадиган оҳангда айтилганидан боғбон ўзини қўярга жой тополмай қолади. Қолаверса, маҳбуснинг татарча лафзи, айтган сўзлари командирнинг тош юрагини юмшатди, шекилли, маҳбус ўтинчини индамайгина бажо келтиради.\nАсрга тенг ўша фиғону изтиробларга тўла дақиқалар қандай ўтганини боғбон умрининг охирига қадар эслаб, эзилиб юради.\nСўнг яна ўша таниш, аммо бу гал мардона овоз эшитилади:\n“Отангга раҳмат, командир ўғлон! Мен тайёрман! Буйруғингни беравер!”\nУ ёғи нима бўлганини боғбон билмайди. Бирдан янграган ўқ овози қулоғини кар қилади, ўша, сўнгги ўқ ўзига теккандай, эсидан оғиб, девор ёнига қулаб тушади.\nБир пайт, ўзига келиб, кўз очиб қараса, тонг ёришиб қолибди. Ҳам тонгги аёздан, ҳам бояги кўргиликлар изтиробидан вужуди титраб, аранг ўрнидан туради. Таҳорат олиб, бомдод намози поёнида Қуръон тиловат қилиб, одатдагидек, бу кеча шаҳид кетганлар ҳақига бахшида этади.\nШундан сўнг Миролим Миркомилов девор ошиб, тунги ўзи шоҳид бўлган ҳодиса жойига боради. Боягина тупроқ тортилган чоҳ чеккасида шаҳидлардан бирининг оёқ учи очиқ қолганига кўзи тушади. Бу эса, сўнгги шаҳид – Қодирийнинг оёғи экани аён. Қотиллар тонг ёришиб қолгани учун, охирги буйруқ ижросидан сўнг, ажал чоҳига апил-тапил тупроқ тортиб жуфтакни ростлаганлар.\nУста – боғбон дарҳол ортга қайтиб, боғ ҳовлисидан кетмон олиб чиқади, ялпи мозор – чоҳга тупроқ тортиб, уни шиббалайди. Сўнг, якка ўзи жаноза ўқиб, шаҳид кетганлар, жумладан, қадрдони – буюк адиб Қодирий руҳи поки олдидаги бурчини адо этади.\nКейинчалик, архив ҳужжатларидан маълум бўлдики, ўша машъум 4 октябрь туни Қодирий қатори Чўлпон, Фитрат каби жами ўн саккизта зиёлилар қатл этилган. Эҳтимол, уларнинг барчаси, айни, шу Қодирий жисми поки қулаган чоҳга дафн қилингандир, ўша машъум туннинг сўнгги қурбони балки Қодирий бўлгандир, Қодирийга ўқилган жаноза уларга ҳам бахшидадир…”\nМана сув бўйидаги ўша ер.\nКарим Баҳриевнинг Facebook даги саҳифасидан олинди.\n← Лев Толстой: Иқрорнома\nЛОҚАЙДЛИКМИ ЁХУД БЕПИСАНДЛИК? →


Коронавирус: Тошкентда яна бир кунда 100дан ошиқ янги ҳолат аниқланди\nЎзбекистонда коронавирус билан касалланиш бўйича кунлик антирекорд яна янгиланди.\nССВ матбуот хизмати хабар беришича, 25 март ҳолатига кўра, Ўзбекистонда коронавирус инфекцияси қайд этилганлар сони 144тага ошиб, 81 минг 960 нафарни ташкил этмоқда. Бу эса йил бошидан бери кузатилган рекорд кўрсаткичдир.\n1 нафари Сирдарё вилоятида,\n6 нафари Тошкент вилоятида,\n115 нафари Тошкент шаҳрида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nҚорақалпоғистон Республикасида 1 нафар,\nТошкент шаҳрида 83 нафар бемор тузалиб, касалликдан соғайганлар жами 80248 (+105) нафарга етди ва соғайиш кўрсаткичи 98 фоизни ташкил қилмоқда.\nАйни пайтда тиббиёт муассасаларида 1088 нафар бемор даволанмоқда, улардан 191 нафари оғир, 85 нафари эса ўта оғир аҳволда.\nЎзбекистонда март ойи ўрталаридан эпидемилогик вазият ёмонлаша бошлади. ССВ статистикасига кўра, 13 март куни сўнгги ойларда илк марта бир кунда аниқланган ҳолатлар сони юздан ошди, 24 март куни эса Тошкент шаҳрида кунлик кўрсаткичлар сони юздан оша бошлади.\nБундан ташқари, 23-24 март кунлари коронавирус туфайли ўлим ҳолатлари қайд этилди - 2020 йил декабридан буён кетма-кет икки кун ўлим ҳолатлари қайд этилмаганди - декабрдан буён сўнгги марта фақат феврал ойида битта ўлим ҳолати рўй берганди.\nКоронавирус: Шифохоналарда даволанаётган беморларнинг 200дан ортиғи оғир аҳволда\nКоронавирус: Кунлик ҳолатлар сони йил бошидан буён илк бор 200дан ошди


Кенг имконият - сифатли тиббий хизмат омили - Халқ сўзи\n11:19 19 Ноябрь 2021 Жамият\nБухоро вилояти Қоракўл туман тиббиёт бирлашмасида яқинда ўткир ва сурункали буйрак етишмовчилиги билан хасталанган беморларга гемодиализ хизмати кўрсатиш бўлими фаолияти йўлга қўйилган эди. Айни пайтда умумий лойиҳа қиймати 3, 3 миллиард сўм бўлган диагностика маркази биносини қуриш ишлари ҳам бошлаб юборилди.\nЯна бир муҳим жиҳати, шифохонада даволанаётган беморларнинг яқинлари ҳақида ҳам қайғурилмоқда. Шу вақтга қадар хаста фарзанди, ота – онаси ёки ёр – биродарини кўргани келганлар дийдорлашгани жой йўқлигидан азият чекишарди. Яқинда шу масала ҳам кун тартибидан тушди. Бирлашма ҳудудида 100 ўринли кутиш зали қурилиб фойдаланишга топширилди.Ўзига хос дизайнга эга бинода беморларнинг яқинлари учун замонавий қулайликлар яратилган. Бу ерда улар шахмат – шашка ўйнашлари, китоб, газета – журнал мутолаа қилишлари, соғлом турмуш тарзига риоя этишга оид тарқатма материаллар билан танишишлари, муҳими, шифохонада даволанаётган яқин инсони билан эмин-эркин мулоқотда бўлиши мумкин.


Трамп коронавирусдан қандай дори билан ҳимояланаётганини маълум қилди\nАҚШ президенти Дональд Трамп кўплаб америкаликлар, жумладан унинг ўзи коронавирусдан ҳимояланиш учун безгакка қарши дори воситаси - гидроксихлорохин қабул қилаётгани ҳақида сўзлаб берди.\nУ Оқ уйда журналистлар билан суҳбатда дори воситасини 2 ҳафтадан бери кунига бир маҳалдан қабул қилаётганини маълум қилган ва шифокорлар ҳамда коронавирусга чалиниш хавфи юқори бўлган жойларда ишлайдиган одамлар ҳам уни қабул қилаётганларини қўшимча қилган.\nТрампнинг айтишича, у гидроксихлорохинни ушбу дори тўғрисида кўплаб ижобий фикрлар эшитганидан кейин қабул қилишга қарор қилган. АҚШ президентининг таъкидлашича, у Оқ уй шфокорларидан бу дорини қабул қилиши мумкинлиги ҳақида сўраганда, улар эътирозлари йўқлигини айтишган.\nТрамп, шунингдек, ҳар куни коронавирусга тест топшираётгани ва натижалар манфий чиқаётганини таъкидлаб ўтган. АҚШ президенти унга гидроксихлорохиндан воз кечишга имкон берувчи бошқа дори воситаси тез орада ишлаб чиқилишига умид билдирган.\nМарт ойида Трамп гидроксихлорохин ва коронавирусдан даволашда қўлланувчи азитромицин антибиотигини “тиббиётдаги энг улкан ютуқлардан бири” деб атаганди. Бироқ гидроксихлорохиннинг АҚШ ва Бразилия шифохоналарида қўлланиши синов натижалари унинг самарадорлиги борасида шубҳалар туғдирган.\nГидроксихлорохин безгакка қарши дори воситаси бўлиб, кўплаб йиллардар бери қўллаб келинади. Охирги ойларда у кўплаб давлатларда коронавирусни даволашда қўлланмоқда.


Asian Power - Ишни билган ҳолда савдо қилиш\nБутун дунёда борган сари кўп кишилар Форекс бозорида инвестиция киритишга қўшилишмоқда. Лекин уларнинг ҳаммаси ҳам инвестор - бу жиддий. Кўпчилик Форекс бозори - бу жуда осон ва тушунарли иш деб тасаввур қилади. Қисман бу шундай, ахир Форекс бозорида савдо қилиш учун Интернетга кириш имкони бўлган компьютер, ўрнатилган савдо терминали ва депозитда маълум маблағ керак бўлади, холос. Бироқ буларнинг ҳаммаси савдонинг натижасига эмас, балки унинг ўзига тааллуқлидир. Натижага ишонч ҳосил қилиш учун тажрибадан ташқари билим олиш ҳам керак. Буни тушуниб етадиган Форекс бозорида энди иш бошлаганларнинг улуши хусусий инвестиция киритиш билан боғлиқ бўлган таълим хизматларига талаб ҳам ўсгани каби тинимсиз ўсиб бормоқда. Мутлоқо барча таълим лойиҳалари қисқа муддат ичида Форекс-трейдингда ишлаб пул топишга ўргатишни ваъда қилишади. Ҳақиқатан ҳам буни амалга ошириш мумкин, аммо бу ҳар бир таълим лойиҳасининг қўлидан келавермайди. Фақат йирик брокерлар ҳузурида ишловчи ўргатувчи курсларгина штатида бир неча трейдинг билимдорларига ва яхши обрўси бўлган тажрибали таҳлилчиларга эга, бу масалани бажаришлар мумкин, қолганлар эса маркетинг мақсадларида, "сўзлар сеҳридан" фойдаланадилар.\nФорексда ўқитиш деганда трейдер сифатида онгли равишда ишлаш учун етарли бўлган таянч билимларни бериш имконига эга бутун бир қатор таълим сервислари ва хизматлари тушунилади. Йирик брокерлик ИнстаФорекс компанияси мисолида базорда мавжуд таклифларни кўриб чиқамиз, ИнстаФорекс компанияси қулай савдо шароитларидан ташқари ўз мижозларига сифатли таълим хизматларини ҳам тақдим этади.\nФорекс-трейдинг умумий тушунчалари, бозор стратегиялари, техник ва фундаментал таҳлил, шунингдек савдо терминали билан ишлашнинг қадам бақадам йўриқномалари ИнстаФорекс компаниясининг расмий веб-сайтидаги мантли ва видеоматериалларда баён қилинган. Бу маълумотнома тарзидаги адабиётларнинг ўзига хос кутубхонаси бўлиб, у ерга ўқувчилар ўзлари билим олиш учун мурожаат қилишлари мумкин. Бироқ ҳар қандай ўқув муассасасида мустақил ўрганиш учун йўналишни ўқитувчи ёки муаллим, яъни ўз билим соҳаси профессионали беради. Форексда савдога ўргатишда бу мақсадда офисларда семинар ёки тренингларда ёки Интернет тармоғида вебинарларда иштирок этиши мумкин. ИнстаФорекс компанияси бу имкониятларнинг иккаласини ҳам тақдим этади. Тренинг ва консультациялар брокернинг ваколатхоналарида иштирок этиш мумкин. Коллеждаги маърузалардан бундай машғулотлар амалий ташкил этувчилари билан фарқ қилади. Ўқитишнинг биринчи кунидан бошлабоқ ҳар бир дарсда амалиёт учун маълум бир вақт ажратилади. Парта ортида ўтиришга имконияти ва вақти бўлмаганлар учун вебинарлар ва онлайн конференциялар ўтказилади, уларда Интернет орқали уйдан чиқамаган ҳолда иштирок этиш мумкин.\nБугунги кунда онлайн ўқитиш жуда оммабоп бўлиб бормоқда. Видео-конференц-алоқа орқали ўтказиладиган интерактив веб-семинарлар замонавий ўқитиш методикалари ва Интернет технологияларини ишга солишга имкон бериши бунга сабаб бўлиши мумкин. Амалиёт тўғрисида гапирганда намойиш қилинадиган ҳисоб-варақлари тўғрисида эслатиб ўтиш зарур. ИнстаФорекс компаниясида ўқитишдан ўтгандан сўнг "жанговор" ҳисоб-варағида савдо қилиш тавсия этилмайди. Ишни бошлаш учун брокер битимларни виртуал пул маблағларига тузишга ва савдо қилишни машқ қилишга имкон берувчи намойиш қилинадиган ҳисоб-варағини рўйхатдан ўтказишни маслаҳат беради. Албатта, профессионал малакаларни амалда синаб кўриб, виртуал ҳисоб-варақда ишлаш фойдали, бироқ ҳар қандай ўқиш сингари бу жуда кам ҳолларда қониқиш келтиради. Шунинг учун демо-ҳисоб-варақларидан сўнг центли ҳисоб-варақларга қўрқмасдан ўтиш мумкин, бу ерда трейдер ҳажми анча кичик бўлган ҳақиқий ҳисоб-варақларига ўтишида ИнстаФорекс компанияси уларга Форекс валюта бозоридан кундалик янгиликлар, етакчи таҳлилчилардан мунтазам шарҳлар, ахборот тасмалари ва бошқа кўпгина шаклда энг муҳим, долзарб ва ўз вақтидаги ахборот тақдим этиб, уларни кузатиб боришда давом этади. Шундай қилиб, ИнстаФорекс компанияси сиймосида трейдер қулай савдо олиб бориш учун фақат ишончли ва текширилган брокергина эмас, балки профессионал трейдинг дунёсига йўл бошловчи ёки ҳатто мураббий бўладиган брокерга эга бўлади.\nAsian Power журнали, 2012 йил, Август


Неймар «Барселона» билан видеомурожаат орқали хайрлашди\n17:05 / 04.08.2017\n«Барселона»дан «ПСЖ» сафига бориб қўшилган бразилиялик ҳужумчи Неймар ўзининг қарорини тушунтириб берди ва собиқ клуби, жамоадошлари ҳамда мухлисларга миннатдорчилик билдирди.\n«Мен бугунги кун учун матн тайёрладим. Спортчининг ҳаёти чақирувлардан иборат. Уларнинг баъзилари бизга осонлик билан берилади, қолгани эса қарорларимиздан келиб чиқади. Улар ҳаётимизни ёрқинлаштиради, аммо фаолиятимиз қисқа. «Барселона» мен учун чақирувдан ҳам кўпроқ нарсани англатарди. Бу видеоўйинлар орқали юлдузлар билан ўйнаган бир болакайнинг болалик орзуси бўлганди.\n21 ёш пайтимда янги чақирувни бажариш учун Каталонияга келгандим. Клубдаги илк кунларимни ҳозиргача жуда яхши эслайман. Кийиниш хонасида Месси, Вальдес, Хави, Иньеста, Пуйоль, Бускетс ва бошқа юлдуз тимсоллар билан бир бўлганимни ҳеч қачон унутмайман. Клубдан кўра буюкроқ бўлган жамоада ўйнаш учун навбатимни кутганман. «Барселона» Каталониянинг ҳақиқий юзи.\nМенда ўзим кўрган энг яхши спортчилар билан тўп тепиш имконият бўлди. Ҳаётимда Мессидан яхшироғини учратмаслигим аниқ. У майдонда ва унинг ташқарисида менга дўст бўлди. Лионель ва Суарес билан бирга эришиш мумкин бўлган барча совринни қўлга киритган триога айландик. Биз унутилмас онларни бошдан кечирдик. Мен шаҳардан кўра каттароқ бўлган жойда яшадим. Барселона ватанимга айланди. Барселона ва Каталонияни яхши кўраман.\nБироқ менга ҳар қандай спортчи каби чақирувлар керак. Ҳаётимда иккинчи маротаба отамнинг қарорига қарши чиқдим. Дада, сизни тушунаман ва фикрингизни ҳурмат қиламан, аммо ўз қароримни қабул қилдим ва мени доимгидек қўллаб-қувватлашингизни истайман. «Барселона» ва Каталония доимо қалбимда қолади, аммо менга янги чақирувлар керак. Янги чўққиларни эгаллаш ва клубга совринлар ютиш учун «ПСЖ» таклифини қабул қилдим.\nАммо менга спортчи сифатида янги чақирув зарур эди. Ҳаётимда иккинчи бор ўз отамнинг хоҳишига қарши бормоқдаман. Ота, мен сизни яхши тушунаман ва қарорингизни ҳурмат қиламан, аммо мен қарорга келдим ва мени худди олдинги пайтларда бўлгани каби қўллаб-қувватлашингизни сўрайман.\n«Барселона» ва Каталония ҳар доим менинг қалбимда қолади, аммо менга янги чақирув керак бўлганди. Мен қандайдир янги ютуқларга эришиш, жамоага мухлислар орзиқиб кутаётган совринларни ютишда кўмаклашиш учун «ПСЖ» таклифини қабул қилдим. «ПСЖ» фаолиятимдаги кескин чақирув бўлди, аммо мен бундай синовга тайёр эканимни ҳис қилдим.\n«Барселона»нинг ажойиб мухлисларига ва бирга тўп сурган ўйинларимизда кўп нарса ўргатган жамоадошларимга миннатдорчилик билдираман. Энди кетиш вақти келганини юрагимдан ҳис қилдим. «ПСЖ» яқин бир неча йил ичида менинг янги уйим бўлади. Ишончни оқлаш учун тер тўкиб ишлайман ва бу мен учун фахр ва ифтихор бағишлайди. Мухлислар, дўстларим, ҳаётимда ёрдам берган профессионалларнинг қўллаб-қувватлашига инобатга оламан, албатта. Бу жуда қийин қарор, аммо 25 ёшимда уни қабул қилдим», - деган Неймар ўзининг Инстаграм тармоғидаги видеомурожаатида.


Шуҳрат Абдураҳмонов уч аёлни қаматгани ҳақида гапирган аудио тарқалди - Zamin.uz\nИнтернетда Андижон вилояти ҳокими Шуҳрат Абдураҳмонов унга «сассиқ гапирган» марҳаматлик уч аёлни 15 суткага қаматгани ҳақида гапирган аудио тарқалди. Аудиода ҳоким журналистлар ҳақидаги фикрларини ҳам билдирган. Вилоят ҳокимлиги ахборот хизмати Kun.uz сўровига жавобан бу борада изоҳ берилишини маълум қилди. Тарқалган аудио парчасида вилоят ҳокими дастлаб журналистлар ҳақида гапиради.\nАндижон вилояти ҳокимлигининг мазкур ҳолат бўйича билдирган расмий муносабатида вилоят ҳокимлиги биноси олдига мурожаат билан келган фуқаролар йўл ҳаракати хавфсизлиги қоидаларига амал қилмагани учун тартибсизлик юзага келгани, шу куннинг ўзида вилоят ҳокимининг биринчи ўринбосари Абдужаббор Эгамбердиев томонидан фуқаролар қабули ташкил этилгани, ушбу фуқароларга вилоят ҳокимининг қабули тасдиқланган жадвалга асосан ҳар ойнинг охирги шанба кунида ўтказилиши тушунтирилгани ҳақида сўз боради. Бироқ мурожаатчиларга чора кўрилгани ҳақида кейинчалик ҳеч қандай расмий хабар берилмаган. “Замин” янгиликларини “Одноклассники”да кузатиб боринг


Сурхондарё вилояти Бандихон туманида яшовчи 108 ёшли момо президент томонидан «Шуҳрат» медали билан тақдирланди. Мукофотни момога вилоят ҳокими Тўра Боболов топширган. Бу ҳақда вилоят ҳокимлиги ахборот хизмати раҳбари Kun.uz’га хабар берди.\nЖорий йил 25 августда Шавкат Мирзиёевнинг «Ўзбекистон Республикаси мустақиллигининг ўттиз йиллиги муносабати билан давлат хизматчилари ҳамда ишлаб чиқариш ва ижтимоий-иқтисодий соҳалар ходимларидан бир гуруҳини мукофотлаш тўғрисида»ги фармонига асосан бир гуруҳ ёши улуғ инсонлар «Шуҳрат» медали билан мукофотланган. Улар орасида Сурхондарё вилояти Бандихон тумани Бирдамлик маҳалласида яшайдиган 108 ёшдаги Зулфин Ғаффорова (Жумаева) ҳам бор.\nМаълум қилинишича, 27 август куни Тўра Боболов онахон хонадонида бўлиб, унга президентнинг байрам табригини ўқиб эшиттирган ва давлат мукофотини тантанали тарзда топширган. Шундан сўнг Зулфин момо билан дилдан суҳбатлашиб, саломатлиги билан қизиққан. 20 дан ортиқ невара, 14 чевара ва уч эваранинг суюкли момоси бўлган Зулфин Ғаффорова меҳмонларга болалик, ёшлик ва ундан кейинги оғир йиллар ҳақида ўз хотираларини сўзлаб берган. Мустақилликнинг кейинги йилларида кўрсатилаётган эътибор учун давлатимизга чексиз миннатдорлик билдирган.\nҚайд этилишича, шу куни пир-у бадавлат онахонга вилоят ҳокимининг байрам совғалари ҳам топширилган. Табаррук момо Ватанимизга тинчлик, юртимизга ободлик, хонадонларга тўкинлик тилаб, дуо қилган.


Купчинода ўзбеклар қўлга олинди\n02 июл 2022, Тошкент вақти: 00:44\nСанкт-Петербургнинг Купчино туманида ёнида 72 паспорт ва қалбаки ҳужжатлар бўлган ўзбекистонлик 3 фуқаро қўлга олинди.\nGazeta.spb.ru сайтининг хабар қилишича, Фрунзе туман Ички ишлар бошқармаси ходимлари 27, 37 ва 42 ёшли Ўзбекистон фуқароларини қўлга олган. Текширув чоғида мазкур шахслар ёнидан Ўзбекистон Республикаси фуқароларига тегишли 70 та паспорт ҳамда вақтинчалик рўйхатга олиш ва ишлаш рухсатномалари каби ҳужжатлар топилган.\nЎзбеклар 72-милиция бўлимига олиб келинган ва улардан топилган ҳужжатлар текширилганда ишлаш учун берилган рухсатномалардан бир нечтаси қалбаки бўлгани аниқланган.\nАйни пайтда сайтнинг хабар қилишича, мазкур ҳолат юзасидан текширув ишлари бошлаб юборилган.


Технология 08:50 / 26.06.2019 35382\nСмартфонлар мия касалликларига олиб келиши-келмаслиги ҳали охиригача номаълум. Бироқ шуниси маълумки, мобил қурилмалар бактериялар, вируслар, замбуруғ ва бошқа зарарли микроорганизмлар ўчоғи ҳисобланади.\nСмартфонлар унитаз ўриндиғидан ҳам ифлосроқ бўлиши ҳақида микробиологлар бир неча йил аввалоқ огоҳлантиришган. Энди эса смартфонларнинг ўзида инфекцияларни йиғиши билан боғлиқ янги хавф аниқланди.\nГап шундаки, шифокорлар томонидан тиббиёт муассасаларида қўлланувчи смартфонлар ўзида касаллик қўзғатувчи патоген микрофлорани тўплайди. Сан-Паулу Ғарбий университетида (Бразилия) ўтказилган тадқиқот мобил қурилмаларда аниқланган бактерияларнинг 85 фоизи пенициллин антибиотикига чидамли эканини, 50 фоизи эса юқори адгезия, яъни юзаларга ёпишиб олиш қобилиятини намойиш қилган.\nТадқиқот давомида тиббиёт курслари – стоматология, биомедицина, ҳамширалик иши талабалари смартфонларининг патоген флораси ўрганилган. Улардан ҳамшираларнинг смартфонларида энг кўп бактериялар аниқланган.\n“Уяли телефонларнинг шифохоналар ва тиббиёт муассасаларида кенг қўлланиши шифохона ичидаги инфекцияларнинг айниқса юқори гигиена стандартлари амал қилиниши керак бўлган жойларда, масалан, операция хоналарида тарқалиши билан боғлиқ жиддий хавотир уйғотади”, деб айтган университет профессори Лиззиан Кретли.\nУнинг айтишича, тиббий ходимларга алоқада қолиш ва маълумот излашда ёрдам берувчи смартфонлар шу билан бирга беморларга юқиши мумкин бўлган бактериялар учун резервуар бўлиб хизмат қилади.


Хадис сахихми — Зикр аҳлидан сўранг\nСаволлар › Мавзу: Ҳадислар › Хадис сахихми\nAlisher сўради 11 ой аввал\nАссалому алайкум! Устозлар шу хадис сахихми?\nАраблардан бо’лган бир йигит о’ликларни кафанини шилиш билан шуг’улланар eкан. Кунлардан бир кун ансорлардан бо’лган бир қиз оламдан о’тибди. Уни ко’мишибди. Одамлар кeтганидан со’нг ҳалиги бола қабр олдига кeлибди, қабрни очиб қизнинг кафанини йeчиб олди ва яланг’оч қолган қизни о’лигини нафси устунлик қилиб номусига тeгди, нафсини қондирди. Аллоҳнинг қудрати билан қизнинг о’лиги тилга кириб:\n➖ Суф сeнга, мазлумнинг ҳаққини золимдан олувчи Аллоҳдан уялмайсанми? Қабр ҳалқининг орасида мeни ялонг’оч ҳолатда қолдирдинг, ва Аллоҳнинг ҳузурида мeни жунуб бо’лган (нахс бо’лган) холатга кeлтирдинг.Орадан вақтлар о’тиб бу воқeадан со’нг йигит пайг’амбаримиз с.а.в олдиларига кeлиб қилган гуноҳи ҳақида айтмоқчи бо’либ:\n➖ Ё Расулаллоҳ! Мeн жуда ҳам катт гуноҳ иш қилганман у гуноҳим кeчирилмаслиги аниқ, ҳаттоки уни сизга айтишга ҳам уяламан дeбди. Шунда пайг’амбаримиз с.а.в:➖ Сeн қилган eнг катта гуноҳни, Енг катта бо’лган Аллоҳдан бошқаси авф eтолмайди. Мeнга гуноҳингни айт дeбди.\nЙигит: ➖ Мeн 7 йил давомида кафан шилиш билан шугулландим дeя охирги марта шилган ансорлик қизнинг кафани ва у йeрда бо’лган воқeаларни ҳаммасини айтиб бeрибди. Бу гапларни e’шитган Расулаллоҳ с.а.в о’ринларидан сакраб туриб кeтдиларда:\n➖ чиқ бу йeрдан eй фосиқ — дeб буйирибди. У ҳам чиқиб кeтибди ва оша кундан бошлан қирқ кун Аллоҳга ёлворибди гуноҳини кeчиришини сораб қо’лини ко’кга ко’тарибдида:\n➖ Ей Муҳаммаднинг, Одамнинг, Иброҳимнинг Аллоҳи — дeди — Мeни гуноҳимни кeчириб ёрлақаган бо’лсанг уни Муҳаммадга (с.а.в)ва унинг асхобига билдиргин, агар кeчирмаган бо’лсанг шу захоти осмондан олов улоқтир мeни о’лдириб жаханнам азобидан қутқаргин — дeя дуо қилибди. Аллоҳ таоло о’ша куни Расули Акрам (с.а.в) га Жабраоил орқали ваҳий юбориб у йигитни кeчирилгани ҳақида баён қилибди.\nБу саҳиҳ даражасига етмаган. Абу Лайс Самарқандий “Танбиҳул ғофилин”да, муфассирлар ҳам тафсирларида келтирганлар. Валлоҳу аълам!


Алишер Усмонов Россиядаги энг бадавлат инсонлардан биридир. Унинг бойлиги қарийб беш ярим миллиард доллар баҳоланади. Бунақа мол-дунёси бўлишига қарамай, у ҳақда кам одам билар эди. Ҳозир бизнес империяси кон металлургияси, медиа ва спорт соҳаларини қамраб олган 54 ёшли миллиардер ҳам Европа, ҳам Россияда ахборот воситалари эътиборига тушиб улгурди.\nЎтган ойда А.Усмонов таниқли рус созандаси Мстислав Ростропович ва рафиқаси Галина Вишевскаяга тегишли, Лондондаги “Sotheby's” аукционида кимошди савдосига қўйилиши режалаштирилган шахсий буюмлар коллекциясини сотиб олиб, уларни Санкт-Петербург музейига ҳадя қилди.\n“Sotheby's” мутахассисларининг айтишича, Ростропович коллекциясидаги суратлар, шиша, чиннидан ишланган буюмлар жами 26-40 миллион долларга сотилиши мумкин эди.\n“Энг бошидан рус санъатининг ушбу ажойиб коллекциясини сақлаб қолиш ва уларни мамлакатга қайтаришни мақсад қилгандим”, - деганди А.Усмонов.\nАвгуст ойида Англиянинг машҳур “Арсенал” футбол жамоаси акцияларини харид қилиши эса унинг номини Буюк Британия нашрлари бош сарлавҳаларига чиқарди. Буюк Британиянинг Ўзбекистондаги собиқ элчиси Крейг Мюррейнинг А.Усмонов Ўзбекистондаги мустабид режим билан яқин алоқада бўлгани ва у, асосан, қароқчилик ва коррупция эвазига мол-дунё орттиргани ҳақида ёзган мақолалари эса россиялик миллиардер атрофидаги мубоҳасани қизитди. Собиқ элчи А.Усмонов ўзбек гази назоратини қўлга киритиш учун Ўзбекистон президентининг тўнғич қизи Гулнора Каримова билан тил бириктиргани ҳақида ҳам ёзган.\n“Россияда мафиянинг КГБ билан тили бир экани ва мамлакатни собиқ КГБ ходимлари бошқариши ҳақиқатдир. Бу эса бир ҳовуч одамларнинг давлатни ўмариш ҳисобига миллиардер бўлишига олиб келди. Бундай одамлар орттирган бойлигидан давлатга чақа ҳам тўламайди ва бу тоифа олигархлар қаторига А.Усмонов ҳам киради”, - дейди Крейг Мюррей.\nШунингдек, Крейг Мюррей ўз сайтида босган мақоласида А.Усмонов саксонинчи йилларда қилган жиноятлари учун қамалгани ҳақида ҳам ёзган. Ўша йиллари А.Усмонов ўғирлик ва зўрлаш айби билан қамалгани айтилган, аммо миллиардернинг ўзи совет режимининг ашаддий танқидчиси бўлгани учун сиёсий сабабларга кўра қамалганини иддао қилиб келади.\nХуллас, Крейг Мюррей мақолалари Буюк Британияда қўлма-қўл бўлиб кетгач, бу мақолаларни босган Буюк Британиядаги веб-блоглар, жумладан, Крэйг Мюррейга тегишли сайт ҳам туҳмат айби билан А.Усмонов манфаатларини ҳимоя қилаётган фирмалар талаби билан ёпиб қўйилди.\nАлишер Усмоновнинг келиб чиқиши ўзбекистонлик, Наманган вилоятининг Чуст туманидан. Уни ўзи Ўзбекистон билан унча алоқаси йўқлиги, йилда бир марта ота-онаcи қабрини зиёрат этиш учун у ерга бориб келишини айтади.\nА.Усмоновни яқиндан билган ва Россияда иш юритаётган ўзбекистонлик тадбиркорларнинг таъкидича, унинг Ўзбекистон иқтисодига қизиқиши катта. У ўз қариндош-уруғлари ҳамда таниш-билишларига ўрта ва кичик бўладими, бизнесларини юритиб олишига ёрдам берган.\nБошқа экспертлар фикрича эса Россиядаги 18 та энг бадавлат инсондан бири саналган А.Усмоновнинг ўзи туғилиб ўсган юртга президент бўлиш қизиқиши ҳам йўқ эмас.\nБуюк Британиянинг собиқ элчиси Крейг Мюррей ҳам буни эҳтимолдан қочирмайди.\n“Билишимча, Каримов оиласи камида сўнгги уч йил давомида А.Усмоновни президент курсисига бўлғуси ворис сифатида кўриб келган. Аммо Каримовлар оиласи кейинчалик ўзи орттирган бойлик ва бизнесига эга бўлиш нияти бўлмаган, ишончли ворис топиш илинжида”, - дейди К.Мюррей.\nМосквадаги “Мерос” (“Наследия”) тадқиқот маркази бошлиғи Евгений Волк ҳам А.Усмоновнинг келажакда Ислом Каримовга ворис бўлиши эҳтимолдан йироқ эмаслигини айтади.\n“Аммо ҳозирча бу ҳақда гапириш қийин. Менимча, А.Усмоновга ҳокимият керак. Чунки у россияликлар учун барибир келгинди. Келиб чиқиши ўзбек бўлгани боис, унинг сиёсий амбициялари ҳам Ўзбекистонда амалга ошиши мумкин”, - дейди Евгений Волк.\nУнинг сўзларига кўра, Ўзбекистонга президент бўлишга бошқа даъвогарлар орасида А.Усмоновда кўпроқ имконият бор. Чунки у Кремль дастагига эга шахсдир.\n“Айниқса, А.Усмоновнинг сўнгги қадамларида унинг Россия ҳукумати билан муносабатларни яхшилаш нияти акс эттади. Хусусан, Ростропович коллекциясини катта пулга сотиб олиши унинг Россиядаги жорий ҳукуматга мойиллигини кўрсатади. Бу ҳам Россия элитаси қўллаб-қувватлашига эришиш мақсадида ётқизилган ўзига хос бир сармоя”, - дейди Евгений Волк.\nАлишер Усмонов бугунги кунда Россиядаги “Металлинвест” кон металлургияси ширкатининг йирик акциядоридан биридир. У Россиядаги “Газпроминвестхолдинг” ширкатини ҳам бошқаради. Америкада чиқувчи “Forbes” журналининг дунёдаги энг бадавлат инсонлар рўйхатида А.Усмонов 278-ўринни эгаллаган. Аммо А.Усмоновнинг ўзи сиёсий амбицияларини ошкор этмаган. Қолаверса, Ўзбекистон конституцияси 10 йилдан ортиқ муддат мобайнида мамлакат ташқарисида яшаган инсонга президентликка даъвогарлик ҳуқуқини бермайди. А.Усмонов эса кўпдан бери Россияда яшайди. Аммо Марказий Осиё давлатлари, хусусан, Ўзбекистондек давлатда қонунлар осонликча ўзгартирилиши мумкинлиги оддий ҳол.


Назардан четда қолаётган Шоҳназар » Скачать музыку бесплатно новинки музыки 2016-2017\nКомментариев: 0 Просмотров: 202 Дата: 22-01-2016, 08:27 «Металлург» ярим ҳимоячиси Шоҳназар Норбеков фаолиятини Қозоғистоннинг «Оқжайиқ» клубида давом эттиришни мақсад қилди. Бир қарашда унчалик ҳам эътиборни тортадиган янгилик эмас. Бекобод жамоаси ўртамиёналардан бири саналади. Табиийки, шунга яраша футболчилари ҳам таниқлимас. Норбековнинг қандай даражадаги ўйинчи эканини билиш учун эса «Металлург»нинг кўп йиллик ишқибози бўлиш керак ёки олий лиганинг ашаддий мухлиси. Қолганлар учун эса у ҳам кўпчилик қатори бир футболчи. Шундай экан, легионерларимиз сони яна бир кишига ошса-ошибди-да. Умуман олганда, Норбеков ҳақида анча олдин эшитганлар ҳам оз эмас. Қатарда қизғин кечаётган Осиё чемпионатида Ўзбекистон олимпия терма жамоаси шарафини ҳимоя қилаётган йигитларимиз ўша кезлари эндигина 19-20 ёшда эдилар. Уларнинг ўйинлари келажакка умид кўзи билан қарашга ундаётганди. Биз тилга олаётган термани Самвел Бабаян эмас, Аҳмаджон Мусаев бошқарарди. Шоҳназар Норбеков ҳақидаги илк маълумотни ҳам айнан шу мураббийдан олганмиз. 2013 йили Туркияда бўлиб ўтган ёшлар ўртасидаги жаҳон чемпионатига тайёргарлик кўраётган Аҳмад ака терма жамоага номзод футболчилар ҳақида гапираркан, «Металлург»дан Шоҳназар Норбековни термага чақирдик, жуда кучли футболчи, кичик мундиалда жамоамизнинг етакчиси бўлиши кутилмоқда», - деганди. Ўшанда журналистлардан бири «Демак, Жамшид Искандеровдан ҳам кучли экан-да?» деб савол берганида, ёшлар термаси устози «Ҳа, Жамшиддан асло қолишмайди», дея ишонч билан жавоб қайтарганди. Табиийки, бундай баҳодан сўнг футболчига бўлган қизиқиш ошиши турган гап. Очиғи, ўша мундиалда Шоҳназар исмли футболчининг майдонга тушишини шахсан ўзим жуда хоҳлагандим. Аҳмад аканинг «рекламаси»дан сўнг ҳар бир мухлисда Норбековнинг ўйинини жилла қурса бир марта кўриш истаги туғилади. Боз устига, Жамшид Искандеров ҳали жароҳатларга ўралашиб қолмаган, фаолиятидаги энг кучли ўйинларини намойиш этаётганди. Шоҳназар эса, Аҳмаджон Мусаев айтмоқчи, «Пахтакор» аъзосидан ҳам кучлироқ» эди. Бундай футболчидан кўпчиликнинг мўъжиза кутиши турган гап. Аммо ундай бўлмади. Норбеков ҳатто жаҳон чемпионатига боргани ҳам йўқ. Айтишларича, ўшанда жароҳат олган экан. Шу боис, унинг ўйинларини кузатиш имконияти чекланди. Умуман, ўтган уч йилга яқин вақт мобайнида ушбу ярим ҳимоячининг ҳаракатларини мундиал тугул, олий лигада ҳам кўп томоша қилмадик. Чунки «Спорт» телеканали асосан «Пахтакор» ва «Бунёдкор» стадионларидаги учрашувларни трансляция қилди, холос. Айни сабаб туфайли «Металлург»нинг ўйинини бирда кўрсак, бирда кўрмай қоламиз. Бундай ҳолатда қайсидир футболчининг иқтидорига баҳо бериш жуда қийин. Хуллас, кутишда давом этдик. Мабодо, Аҳмад аканинг айтганлари рост бўлса, Норбеков қачондир иқтидорини намойиш этиши керак эди. Шу қизиқиш боис Ўзбекистон олимпия терма жамоасига номзодлар саралана бошланганда ўша вақтдаги мураббийлар штабидан Шоҳназар ҳақида яна сўрадик. Саволимизга Дилшод Нуралиев қисқача жавоб қайтарди: «Норбеков кенгайтирилган таркибда бор, йиғинларда ўзини кўрсата олса, Осиё чемпионатига бориши мумкин». Аммо ушбу футболчи яна ўзини кўрсата олмабди шекилли, Рио Олимпиадаси йўлланмаси учун курашадиган таркибдан унга жой ажратилмади. Мана, энди у Қозоғистонда ўйнаш истагини билдирди. Яқин қўшниларимизнинг 12тагина жамоа иштирок этадиган чемпионатида «Оқжайиқ» дебютант ҳисобланади. Бу жамоа ўтган мавсум қуйи лигада ўзини кўрсатиб, элитага йўлланма олган. Буни қарангки, интернет тармоғида ушбу клуб ҳақида маълумотлар у қадар кўп эмас экан. Шунга қараб хулоса чиқарадиган бўлсак, «Оқжайиқ»нинг даражаси «Металлург»никидан пастроқдек кўринади. Биласиз, Қозоғистон чемпионати ўзимизнинг олий лигадан унчалик ҳам кучли эмас. Шуни назарда тутсак, Шоҳназарнинг фаолиятида ривожланиш кузатилди, дейиш қийин. Тўғрироғи, фақат бир жиҳат бўйича «ўсиш» рўй бериши мумкин - футболчининг маоши. Нима ҳам дердик, ҳар бир киши келажагини ўзи ҳал қилади. Норбеков Қозоғистон чемпионатида ўйнашни маъқул кўрибдими, бу унинг ҳуқуқи. Аммо ўзбек футболининг оддий ишқибози сифатида ундан бир нарсани илтимос қилмоқчимиз: қаерда ўйнамасин, ўз устида ишлашдан тўхтаб қолмасин. Қозоғистондами ёки Малайзияда - ўзининг ҳақиқий кучини кўрсатса, албатта, бир кун келиб термага чақирилиши мумкин. Ана, Александр Гейнрих «Ордабаси»даги ўйини билан мураббийлар эътиборини тортди. Қолаверса, биринчи лигада қатнашиб ҳам олимпия термасидан чақирув олиш мумкинлигини Темур Ҳакимов исботлаб берди. Шундай экан, балки Шоҳназар Норбеков ҳам вақти келиб ўзидан кутилган ўйинни намойиш этар?! Ахир, Қозоғистон чемпионати йил сайин ривожланиб бормоқда. Ўтган мавсум Ўзбекистон кубогини ютган Шоҳруҳ Гадоев «Қайрат»нинг кўригидан ўтолмабди. Бу ҳам қозоқлардаги «ўсиш»нинг бир белгиси бўлса керак-да. Нима бўлган тақдирда ҳам, Шоҳназарнинг назардан четда қолиб кетмаслигини тилаймиз. Ахир унга қанча умидлар боғланган эди. Майли, ёшлар футболида ўзини кўрсата олмади, афтидан, олимпия термасида ўйнаш ҳам унинг учун армонга айланади. Аммо футболчида ҳамон бир имконият мавжуд - Сервер Жепаров каби бирданига бош жамоада порлаши мумкин. Фақат бунинг учун сиз ва бизнинг истагимиз камлик қилади. Буни энг аввало, футболчининг ўзи хоҳлаши лозим. Азиз МУРОД


СССР чироқлари: Эстонияда антиқа арча ўрнатилди - 23.12.2020, Sputnik Ўзбекистон\nЭстонияда кўча чироқларидан ясалган антиқа арча ўрнатилди – байрамона безакнинг муаллифи Тоомас Порро. 23.12.2020, Sputnik Ўзбекистон\n17:22 23.12.2020 (янгиланди: 18:29 23.12.2020)\nЭстонияда кўча чироқларидан ясалган антиқа арча ўрнатилди – байрамона безакнинг муаллифи Тоомас Порро.\n2018 йилда ижодий безак илк бор Эстониянинг Вильянд шаҳрида порлади. Ўша вақтда кўча ёритгичлари алмаштирилган вақтда, лойиҳа муаллифи - Тоомас Порро инсталляция яратиш учун совет давридаги эски лампалардан фойдаланиш ғоясини илгари сурди.\nЭркак чироқларнинг шакли арча шохларига ўхшаш бўлганлигига эътибор қаратди.\nЯнги йил арчаси шу тарзда пайдо бўлди! Умуман олганда, лойиҳа муаллифи уни яратишда 40 йил давомида Эстония шаҳрини ёритган 77 дона кўча чироқларини сарфлади.


Суарес "Барселона"дан кетадими?\n9 ноябрь, 2019, 13:10 592\nТеглар:Луис Суарес | Барселона\nМесси бунга қаршилик қилиши мумкин.\n"Барселона" клуби раҳбарияти мавсум якунлангач ҳужумчи Луис Суаресни сотиб юбориш ёки сотиб юбормаслик бўйича ҳали бир қарорга келгани йўқ. Бу ҳақда ESPN нашри хабар тарқатмоқда.\nГап шундаки, бир томондан уругвайлик футболчининг кўп маош олиши раҳбариятга ёқмаяпти, иккинчи томондан эса у жамоа сардори Лионель Мессининг энг яқин дўсти ҳисобланади ва шу боис Месси Суареснинг жамоадан кетишига қаршилик қилиши мумкин.\nБундан ташқари, “Барса” раҳбарияти 32 ёшли Суаресни текинга қўйиб юбормоқчи эмас ва унинг трансферидан пул ишлаб олмоқчи. Бироқ, унга ҳозирча фақатгина АҚШнинг “Интер Майами” клуби харидор бўлмоқда. Афсуски, улар ҳам Суаресни текинга қўлга киритишни режалаштиришган.\nМаълумот учун, Суарес “Барселона” сафида 2014 йилдан буён тўп суриб келмоқда. У ўтган давр мобайнида 259 та ўйинда майдонга тушди ва 185 та гол ҳамда 97 та голли узатма ёздириб қўйишга эришди.\nМесси ва Суарес биргаликда 800 та гол уришди\nВидео Месси, Суарес ва Гризманн гол урган ўйинда "Барселона" плей-офф масаласини муддатидан аввал ҳал қилди (видео)